Argi-itzalak ikuskatuz - Nor\nEdonon begiratuta ere, nabari daiteke dagokigun garaia arraro xamarra dela. Lantegietan, eskoletan edota kale kantoietan atmosfera berezi baten presentzia sumatu daiteke, edo baliteke horren falta izatea hautematen duguna. Bitxia suertatu da azkeneko hamarkadetan lehiakortasun global frenetikoak eragin duen tentsioaren aurrean jardun duen adimen planetarioaren erantzuna COVID-19 birusak inposatutako egoera berri honen aurrean. Jakina da “pandemiak”, “hondamendi naturalak”, “mehatxu terroristak” -hots, krisi sozial eta politikoak-, agintarien boterea ezbaian jartzen duten egoerak izan arren, boterea sendotzeko aukerak ere ematen dizkiela euren mesedeetan jarduten ez duten praktika politiko, sozial eta zibilak baztertuz eta ezabatuz. Chicagoko Eskolako ekonomialariek aldarrikatzen zuten moduan: zer edo zer berregituratu nahi baduzu, eragin ezazu krisi bat. Era berean, historikoki, zalantzazko egoera horiek emana zaigun errealitatearen kontrako indarrak antolatzeko eta sendotzeko abagunea ere eskaintzen dute. Antzinako langile mugimendu iraultzaileak modu egokian ulertu zuen hori, ekonomia burgesaren krisialdiak bere ofentsiba biderkatzeko eta hedatzeko une goren gisa bilakatuz. Orain guri dagokigu esperimentazioaren bitartez hautematen duguna mundua txikizio arriskuan jartzen duen krisi ekonomiko, energetiko, ekologiko eta antropologikoari aurka egiteko erabiltzea.\nAfinitate taldeetan biltzen gara mundu honi aurre egin nahi diogun ipurterreok; komunak elikatzeak inertzia neoliberalei aurka egitea esan nahi duen garai honetan, kuadrilla formako komunitateak eratzen ditugu nahi gabe. Amankomuneko ideiek, helburuek edota identitateek eramaten gaituzte batzera; batzuetan, alabaina, ideia, helburu eta identitate horiek beraiek grina iraultzailea duten beste ipurterreengandik banantzen gaituzte, gutxitan saihetsezinak, gehienetan saihesgarriak. Lerro kolektibo hauek idazten ditugunok afinitate talde hurbileko militanteak gara; antiespezistak, besteak beste. Azken urteetan euskal mugimendu antiespezistak izandako gorakadaren osteko ajean gara; gizakiz besteko animaliez arduratzen den antropozentrismoaren aurkako antiespezismoaren ideiak bere egiten ez dituen gehiengo iraultzaile zatikatu batekin elkarbizitzan gaude, eta munduan beganismoaren gorakada itzela, antiespezismoaren gorakada nabaria eta klase kontzientziaren izozketa gertatzen ari dira. Gauzak horrela, hurrengo lerroetan mugimendu iraultzailean orokorrean -eta antiespezistan zehazki- agertu diren eta agertzen ari diren planteamendu eta estrategia okerren analisi bat gauzatu nahi dugu.\nKapitalismoak banandurik eta borrokaturik nahi gaitu, anarkistak komunistekin, indoeuroparrak magrebtarrekin, alemaniarrak ingelesekin…\nUrte hauetan zehar, dudarik gabe, beganismoak gora egin du, baina akats bat izango litzateke pentsatzea horrek merkatu ekonomiaren nagusitasun autokratikoaren menpeko planeta honetan bizi diren gizakiz besteko animaliak askatuko dituenik, are gutxiago bertan bizi garen pertsonak. Izatez, beganismoa kontsumo jarrera bat baino ez da; animalia jatorriko produktu eta jarduerak ez kontsumitzeko jarrera bat. Egun gailentzen den definizioa ez da jatorrizko aldarri batzuen desitxuratzearen ondorioa besterik, Donald Watson terminoaren sortzaileak 1944an emandako definizioa are anbizio txikiagokoa baitzen: “Gizakien jakiak fruitu lehor, fruta, barazki eta zerealetatik eratorri behar direla defendatzen duen eta animalia produktuen alternatibak erabiltzera animatzen duen jarrera”. Joan den mendeko bigarren laurdenak iraultzailez eta proiektu emantzipatzailez jositako irudi bat aurkeztu zuen. Baina proiektu horien garaikide izan zen beganismoaren sorkuntzak ez zuen sistema sozioekonomikoa ezbaian jartzen, eta, beraz, ez zuen planteatzen gizakien eta gizakiz besteko animalien arteko harremana gainditu eta berri bat ekarriko zuen iraultza bat. Statu quo-ak mugatzen eta eskaintzen dituen aukeren barruan zenbait animaliak sufritzen zuten esplotazioa bukatzea zen haien proposamena. Dena delakoa ere, ez dugu asmo zintzo hori gaitzesgarritzat jotzen, baina, aurrerapausoak eman ahal izateko, historiaren berrikuspena eta transmisio kritikoa beharrezkotzat jotzen ditugu.\nLehenengo “beganoak” ez ziren izan mendebaldean animalien defentsan jardun zuten lehenengo pertsonak; izan ziren aurretik dietatik edota kontsumotik harago joan zirenak ere. Horren adibide aipagarria dugu hainbat sufragistak bibisekzioaren aurka izandako jarrera eta jarduna. Denborak aurrera egin ahala, Animalien Defentsarako Mugimendua diskurtso finduago bat eraikiz joan zen, eta 70eko hamarkadan “espezismo” kontzeptuaren sorrerak animaliekin erlazionatzeko dugun moduaren ulermen sakonago batera eraman gintuen, kontsumotik harago. Norbanako guztien interesak maila berean jartzen zituzten, eta, horrekin batera, gizakiz besteko animalien askapena gizakien askapenetik banaezina egiten zuten, ikuspuntu moral batetik. Egun, printzipio horri jaramon egin gabe jarduten duten pertsona mespretxagarriak badaude ere, mugimenduaren gehiengoak ulertzen du giza zapalkuntzen aurka posizionatu behar dela. Tamalez, gehienetan posizionamendu hutsean baino ez da geratzen, zapalkuntza sistemaren analisi sakon baten faltan, konponbide desegoki baten alde egiten delako.\nEspezismoa zapalkuntza bat da, kapazitismoa, matxismoa, LGTBIQ+ fobia edota arrazakeria bezala. Eta zapalkuntza horiek badaukate amankomuneko gauza bat: sistema kapitalistaren erreprodukzio tautologikoa ahalbidetzeko beharrezko zapalkuntzak dira. Ez hori bakarrik: langile kontzientziaren beherakadak ahalbidetu egin ditu burges eta langile batzuen arteko aliantzak. Homosexualitatearen askapenerako borroka har genezake hori irudikatzeko adibidetzat. Maiz, burgues eta langile homosexualak batu egin dira, eta nahita, ala nahi gabe, langileriaren interesen aurka egin dute, auzo batzuen gentrifikazioan parte hartuz, adibidez. Sistema kapitalistak sustatu egiten ditu langileen arteko zatiketak, jarrera banantzaileak hauspotuz. Izan ere, horrek, klase borrokaren testuinguruan, langileok sistemari egin diezaiokegun mina murrizten du. Kapitalismoak banandurik eta borrokaturik nahi gaitu, anarkistak komunistekin, indoeuroparrak magrebtarrekin, alemaniarrak ingelesekin… Horrek ez du esan nahi langileek beste langileengandik jasotzen dituzten erasoei emandako erantzunak zilegiak ez direnik, noski; autodefentsa feminista, transen autodefentsa edota etorkinena, adibidez. Antiespeziston kasuan ere, aliantza interklasistak eraiki ditugu, non animalien askapenaren alde borrokatzeko langileak burgesekin batzen diren eta, iraultza oso bat planteatu ordez, langile espezistak seinalatzen bukatzen den. Hori ikusita, erraz uler daiteke zer jarrera izan dezaketen klase kontzientziadun mugimendu politikoek antiespezismoarekiko. Ez da harritzekoa, halaber, antiespezismo transbertsal baten aurka gehien egiten dutenak klase aberatseko jendea izatea, zuriak, gizonezkoak, desgaitasunik gabekoak eta abar izateaz gain.\nArestian garatutakoarekin, agerian utzi nahi izan dugu zapalkuntza horiek guztiek dominazio burgesaren sarea edota egitura osatzen dutela, zeinak bizitzaren esparru guztiak barreiatzen dituen, diruan irudikatzen den balioa ekoiztea helburutzat hartuta. Zapalkuntza bakoitzaren nolakotasunean sakontzea beharrezkoa da ulertu ahal izateko zer harreman daukan zapalkuntza zehatzak sistema kapitalistaren osotasun funtzionalarekin. Edonola ere, abiapuntutzat emana zaigun errealitate burgesa gainditzeko, zapalkuntza horien inguruko analisiaren metodologia berriz planteatzeko apustua sustatu beharko genuke. Zapalkuntza bakoitzetik abiatuz, besteekin duen harreman geldoa eta horiek era traketsean batuz osotasun kapitalistan duten erlazioan arakatu beharrean, egitura orokorretik abiatuz zatikatutako problematika horiek guztiak ulertu beharko genituzke, bakoitzaren berezko singulartasunak alboratu gabe ekoizpen sisteman betetzen duten pareko eginkizuna ulertuz. Auzi isolatu gisa aurkeztu beharrean, egitura sozioekonomikoaren baitako tresna funtzional gisa ulertu behar dira. Hainbat problematikaren arteko distantzia areagotu beharrean, zapaltzen gaituen etsai komunaren aurkako erasoa areagotu behar da, formakuntza sozialaren baitan atxikitako pareko rola borroka amankomunerako abiapuntutzat hartuta. Gaur egungo gizateriaren antolamendu sozioekonomiko guztien atzean dagoen zapalkuntza sistematiko horri aurre egiteko, sakon ulertu behar ditugu sistemaren dinamikak.\nKapitalismoa gure bizi eta existentzia modu, pentsaera eta desio guztiak sortu eta osatu dituen eraketa soziala da, zeinaren dominazio historikoan gizarte-egituraren gainontzeko esparruak jarduera ekonomikoaren pean irauten duten. Ekonomia kapitalistaren baitan, helburu bakarra hasiera batean dagoen balio kantitatea areagotzea izango litzateke, hots, kapitalaren metaketa. Anselm Jappe filosofoak adierazten duen moduan, kapitalismoa funtsean diruan irudikatutako balioaren ekoizpena izango litzateke. Hori horrela izanik, ekoizpen era kapitalistan, balioa eta honen irudikapena den dirua izango litzateke garrantzia duen kategoria bakarra.\nGizakien eta gizakiz besteko animalien esplotazio eta hilketa sistematikoak, goseteak, bizi baldintza lotsagarriak, baliabide naturalen espoliazioa eta lurraldeen suntsiketa, metropolian zehar jasandako pazifikazioa… Gizartea asaldatzen duten izugarrikeriak merkatu gizartearen eguneroko funtzionamenduaren ondorio ikusgaiak baino ez dira, hots, kapitalaren funtzionamenduaren ondorio fenomenologikoak besterik ez. Egoera latz horiek ekoizten dituen gizartea existitzen den heinean existituko dira, bere berezko logikatik eratortzen direlako. Zentzugabea bilakatu da merkatu ekonomikoari edota kapitalismoaren beste aurpegitzat hartu beharko genukeen estatuari lan eta bizi baldintza kaxkarrak, gizakiz besteko animalien oinarrizko interesen urraketa sistematikoa edota garraio publikoen garestitzea aurpegiratzea. Sistemaren genesiaren, egituraren eta funtzionamenduren analisia gauzatzea beharrezkoa da, bere berezko esentzian sakontzea, animaliak merkantzia gisa irudikatu eta horien esplotazioa eta hilketa sistematikoa gauzatzen duen ekoizpen globalaren irudi holistikoa marrazteko. Konponbide errazen garaia bukatu da.\nAskotan, pragmatismo eta epe motzeko ekintza oldarkorraren tranpan erori gara, eta horri aurre egiteko hausnarketa eta lanketa komun gehiago behar ditugu, eta ez bakarrik antiespeziston artean.\nAzken hamarkadetan, hainbat hondamendiren aurka altxatu eta biziki borrokatzen saiatu gara egoera tamalgarriak aurkezten zuen premiak bultzaturik. Zenbait mugimenduren potentziarekin liluraturik, euren ekintza eta kanpainetara batu gara gure barneko energia guztia agortuz, horren ostean gero eta energia eta itxaropen eskasagoarekin hurrengora jausi eginez. Ez dugu zertan lotsa sentitu, guztiok sentitu baitugu gure baitan larrialdiaren bulkada, guztiok sentitu baitugu errealitate penagarri honen aurka edonolako keinu edota ekintzak egiteko beharra. Askotan, pragmatismo eta epe motzeko ekintza oldarkorraren tranpan erori gara, eta horri aurre egiteko hausnarketa eta lanketa komun gehiago behar ditugu, eta ez bakarrik antiespeziston artean. Batzuetan, beganismoaren inguruan totem identitario bat eraiki dugu, mugimendu anitzetatik bereizten gaituen arrakala handituz.\nAurrez aurre mundu honek sistematikoki ekoizten duen ikararekin topo egin eta ekintzaile bilakatu berri diren norbanakoei, baina baita urte luzez borrokan ibili diren horiei guztiei ere, nabarmendu nahi diegu ezinezkoa dela sistema barnetik hobetzea edota eraldatzea. Ezinezkoa da aldaketa kualitatibo bat gauzatzea emana zaigun errealitatean merkatu sistemak eskaintzen dizkigun tresnak erabiliz. Mugimenduaren egunerokoan ikus daitekeen moduan, badago sektore handi bat estrategia horiek jarraitzen edota aldarrikatzen dituena. Badira ez solik pertsona zehatzak baizik eta antolakundeak logistika kapitalistaren funtzionamendu eta ondorio latzaren aurkako erantzunean euren etekin ekonomikoa ateratzen saiatu direnak. Dena delakoa ere, ezjakintasuna edota etekin ekonomiko pertsonala direla medio, gaur egun estrategia horren proselitismoa gauzatzen duten horien aurkako zenbait puntu azpimarratu nahi izan ditugu.\nOrtodoxia iraultzaileak eta liberalak aldarrikatzen dituztenen aurka, gutxi batzuek sekulako etekin ekonomikoak eskuratu dituzten arren, kapitalaren metaketaren prozesua ez da kapitalista maltzur batzuen agintearen ondorioz suertatutako fenomenoa. Egoera horren jatorria ekoizpen eredu kapitalistan merkantzien eta, ondorioz, horien ekoizpen lanak eskuratzen duen izaera bikoitzean egongo litzateke. Era xumean azalduta, Marxek garatutako ekonomia burgesaren kritikaren arabera, merkantzia ekoiztera bideratutako edonolako lanak izaera bikoitza izango luke; edonolako lanak aldi berean izaera edo alde abstraktu eta zehatz bat du. Jarduera orok zer edo zer ekoizten du, materiala edo immateriala, ondasuna edo zerbitzua, eta zentzu horretan jarduera konkretua edo zehatza izango litzateke. Aldi berean, lan orok alde edo izaera abstraktu bat ere izango luke, gizaki batek gauzatutako zehaztugabeko lana, “burmuinaren, giharren, nerbioen edota eskuen ekoizpen gastua” (Kapitala I, I). Lan abstraktuak ekoizten duen balioa denboran neurtutako giza energia kantitatea den heinean, merkantzia ezberdinen baliokidetasuna eta, beraz, trukea ahalbidetzen du. Merkantzia gisa aurkezten zaigun gizarte hori egundaino ikusi ez den erredukzionismorik bortitzenaren moduan irudikatzen da. Pentsamendu burgesarentzat soilik kuantitatiboki neurtu daitekeena da baliagarria, metodologikoki fidagarria. Bizitzaren esparru guztiak baliokidetasunaren matematizazio totalitarioaren pean erori dira, euren eduki zehatzak ezabatuz kalkulu kuantitatiboaren mesedetan. Era horretan ulertu behar da ekoizpen eredu kapitalista nagusitzen den gizarteen funtzionamendua.\nKapitalak ez duela inongo interesik merkantzia zehatzak ekoizteko. Interes bakarra kapitala erreproduzitzea eta metatzea da, eta horretarako berdin zaio kapitala-dirua eskuratzea jostailuen edota bonben ekoizpenaren bitartez.\nHori horrela izanda, bi ondorio azpimarratzea ezinbestekotzat jotzen dugu. Alde batetik, kontuan hartuta lan zehaztugabearen kantitate ezberdinak, diru gisa irudikatzen direnak eta ondorio gisa gainbalio zehatzak dituztenak ekonomia kapitalista gidatzen duten kategoriak direla, baieztatu ahalko genuke kapitalak ez duela inongo interesik merkantzia zehatzak ekoizteko. Interes bakarra kapitala erreproduzitzea eta metatzea da, eta horretarako berdin zaio kapitala-dirua eskuratzea jostailuen edota bonben ekoizpenaren bitartez.\nGauza bera esan genezake produktu begetalei buruz. Gaur egun, produktu horien kontsumoa areagotu den arren, gainbalioa ekoizten ez duten momentuan historiaren bazterretan ahaztuak izango dira. Kapitalak bizitzaren esparru desberdinen balorizazioaren bitartez irauten du, baina prozesu hori ez da gidatzen aldarrikapen edo premisa moral edo psikologiko batzuen bitartez, baizik eta ekonomia kapitalistaren balorizazio eta metaketaren garapenaren egiturazko interesen bitartez. Gauzak horrela, zentzugabea izango litzateke errealitatearen, hots, ekoizpen sistemaren estrategia eraldatzaile gisa merkantzia zehatz batzuen kontsumoa aldarrikatzea; izan ere, kapitalak ez du inolako interesik ekoizpen produktuen eduki zehatzen inguruan, ekoitzitako merkantzien zehaztasun eta eduki partikular guztiak ezabatzen baititu horien arteko baliokidetza lortuz diruak baldintzatutako trukea gauzatzeko. Era horretan, industria edo merkataritza alor batek errentagarritasuna galtzen duenean, etekin ekonomikoa lortzeko abagune berri bat bilatuko du edonolako gida moralak alboratuta. Kapitalismoaren interes bakarra kapitalaren metaketa da.\nBigarren ondorioak merkantzien ekoizpen balioarekin du zerikusia. Industria iraultzaren hasieratik, makina eta teknologia berrien eraketa eta horien hedapena zirela medio, merkantzia bakoitzaren balioa gutxitu egin zen. Izan ere, funtsean, merkantzia bakoitzaren balioa merkantzia hori ekoizteko sozialki beharrezkoa den denborak zehazten du, eta, denbora hori -garapen teknologikoaren ondorio gisa- murriztu egin zenez, ekoitzitako merkantzien balioa ere murriztu egin zen. Gauzak horrela, balioaren ekoizpena ahalbidetzen duen kapitalaren metaketa prozesu esponentziala dela-eta, beharrezkoa izan da merkantzien ekoizpena ezinbestean areagotzea, bidean baliabide natural eta energetikoen ustiapena gero eta basatiagoa bilakatuta. Kapitalismoak hasieratik bere barne muga, hots, balio ekoizpenaren agorpena izan du begi bistan, eta muga ontologiko horretatik aldentzeko gero eta bizkorrago korrika egitera behartuta egon da. Balio ekoizpenaren agorpenaren kontrako lasterketa horretan, baliabide naturalak, gizakiak eta gizakiz besteko animaliak kontsumituak izan eta, oraindik ere izaten dira, amaigabeak diren baliabide soil gisa izango balira bezala.\nHori dela eta, kapitalismoaren baitako nukleoak beharrezko premisatzat duen hazkundeak ezinezkoa egiten du kapitalismoaren garapen jasangarriaren mitoa. Era berean, ezinezkoa izango litzateke nolabaiteko kapitalismo berdea edota animalien interesak errespetatzen dituen kapitalismoa lortzea, horren halabeharrezko handitze prozesuan bataren zein bestearen ustiapena ezinbestekoa delako. Kapitalismo begano batek gizakiz besteko animalietatik ateratzen den etekin erraldoia gizakien esplotaziotik aterako luke, langileon zapalkuntza handituz; gero ezingo lioke uko egin lurra ustiatzeari, eta, horrela, gizakiz besteko animalien interesak ere zapaltzen bukatuko luke.\nAnimaliek ez daukate gure akatsen errua, eta, benetan haiengatik borrokatzen bagara, ezin diogu irabazteari uko egin; horretarako, behin eta berriz gure jardun militantea birpentsatzeko ardura daukagu. Kontsumo aldaketak ez du sistema aldatzen; kapitalismoari berdin zaio, egokitzen baita. Identitate beganoan oinarriturik, langileen arteko zatiketak kapitalismoaren iraupena sustatzen du, eta, kapitalismoak irauten duen bitartean, xurgatu egingo du lurraren bizitza, zeina gizakiz besteko animalien, gizakion eta denon etxea den. Militantzia jarduera guztiek ez dute balio zapalkuntza sistema hori bukatzeko, ez baitoaz arazoaren errora. Baina antiespezistok eta langileok, pilatzen gabiltzan esperimentazioaren poderioz, gure akatsetatik eskuratutako ikasketen laguntzaz, gero eta prestatuago gaude mundu berri bat argiztatzeko. Gauzak ondo egiteko ardura dugu, gure bizitzak ez baitira jokoan dauden bakarrak.\nIdazlea\tNor EH Antiespezista - 665 Ikustaldi


EAEko KPIa, azken bi urteko mailarik altuenean – Ekonomiaren KZ\nEAEko KPIa, azken bi urteko mailarik altuenean\nUrte arteko inflazioa % 1,4ra igo zen martxoan Euskal Autonomia Erkidegoan, batez ere energiaren garestitzearen ondorioz, hau da, 2020ko urtarriletik izandako igoerarik handiena, eta prezioak % 0,9 igo dira otsailarekin alderatuta.\nArgiaren ordainagiria eta gasolinaren hornidura dira hazkundearen baliabide nagusiak. Poltsiko guztiei eragiten dieten gaiak, baina merkatuaren arauen arabera arautzen direnak eta, beraz, etxeko ekonomien kontroletik kanpo daudenak.\nEuskal Autonomia Erkidegoan, martxoko urte arteko tasak gora egin du 2021eko urtarrileko eta otsaileko goranzko joeran, orduan % 0,6 eta % 0,3ko igoerak erregistratu baitziren, 2020ko apiriletik bederatzi hilabetez behera egin ondoren.\nEstatistikako Institutu Nazionalak (INE) atzo argitaratutako Kontsumorako Prezioen Indizearen arabera, urte arteko tasa 1,1 puntu igo da, otsailekoa % 0,3an kokatu baitzen.\nLurraldeka, Bizkaian eta Gipuzkoan urte arteko tasa % 1,4koa izan da, eta Araban, berriz, % 1,5ekoa.\nHilabete batetik bestera, otsailean, prezioak igo egin dira hiru lurraldeetan, neurri handiagoan Gipuzkoan (% 1,0); Araban eta Bizkaian, berriz, % 0,9 igo dira. Urtea hasi zenetik, Gipuzkoa da nagusi, % 0,7ko igoerarekin; Araban,% 0,2koa izan da, eta Bizkaian,% 0,1ekoa. Euskal Autonomia Erkidegoan, oro har, prezioak % 0,3 igo dira 2021eko lehen hiru hilabeteetan.\nEstatuan, indizeak % 1 egin zuen gora martxoan, aurreko hilabetearekin alderatuta, eta urte arteko tasa % 1,3koa izan zen, otsailekoa (% 0,0) baino ia 1,5 puntu handiagoa.\n← Brufau eta Fainé, “Sacyr” auzian inputatuta\nVW Nafarroak pieza faltaren krisia gainditu du eta ez da geldituko →\nZerga-bilketa hobetu egin da Euskadi osoan\nEuskal ekonomia aurreikusitakoa baino askoz gehiago haziko da


Postetxea guztiz berritzeko lanak hasi dira — Berbia\nPostetxea guztiz berritzeko lanak hasi dira\nBanaketa zerbitzua Bergaran prestatzen da eta harrera bulegoa "karteria" zen aldean egokitu da, sarrera, eraikinaren aldamenetik dauka\nAtzo hasi ziren postetxea berritzeko lanak. Espazioa guztiz berrantolatuko da eta hasi, orain arte harrera bulegoa zena prestatzen hasi dira. Atzo, hormak botatzeko lana egin zen eta ondorioz, posta bulegoa itxita egon zen. Arratsaldean berriz, zerbitzua zabaldu ahal izateko egokitze lanak egin ziren karteria zen aldean eta gaur goizean ireki dute. Postetxerako behin behineko sarrera, eraikinaren aldamenetik egokitu da.\nPosta bulegoa garai bateko tren geltokira aldatu zenetik, hobetze eta egokitze lan txikiak egin izan dira, zerbitzua ahalik eta erosoena izan zedin bai erabiltzaile nahiz bertako langileentzat. Baina atzo hasitako lanak handiagoak izango dira eta espazioa guztiz berrituta geratuko da, barrutik zein kanpotik, asmoa, eraikinaren hormak garbitzea ere bada eta.\nBaina postetxe zerbitzua ezin da eten, eta lanak hasi aurretik, bertako jarduna berrantolatu behar izan dute langile eta arduradunek. Hala, Oñatiko sei postariak Bergarara aldatu ziren pasa den astean. Oñatin banatu beharreko posta Bergarako bulegoan berezi eta antolatzen dute eta gero herrira etortzen dira gutunak eta bestelakoak banatzera. Bulegoko langileak berriz, karteria zeneko gunean hasi dira gaur goizean zerbitzua ematen: pakete eta gutun zertifikatuak jaso eta utzi daitezke eta posta kutxak ere bertan egokitu dira. Bestelako tramitetarako bulegoa ere espazio berean egokitu da. Behin behineko bulego hau lehengoa baino dexentez txikiagoa da baina lanak amaitu bitartean konponduko direla esan digute langileek. Sarrera, esan bezala, aldatu egin dute eta postetxera sartzeko Enpresagintza fakultate aldera dagoen aldameneko atea erabili behar da.\nLanok hiru hilabete inguru iraungo dute, ekaina amaierara arte, gutxi gora behera.


Enpresa elkarretaratzeak - Okalarre - Bodas & Eventos\nDenbora dezente igaro da enplegatzaile eta enpresariak lan eremutik kanpora eta giro atseginean egindako outdoor ekintzek lan-harremanak hobetzen dituztela konturatu zirela; izan ere, langileek euren arteko komunikazioa indartzeaz gain, beste testuingururen batean oharkabean pasako liratekeen gaitasunak garatzen dituzte. Bestela esanda, lan-talde motibatu eta baloratuak lan-errendimendu hobea du.\nEkintzak ez du zertan egun osoa iraun behar; Okalarren zure deialdia arrakastatsu gertatuko dela bermatzen dizugu, menu on baten inguruko bilerek beti dutelako harrera ona. Ez hori bakarrik, aurkezpenak, coaching-saioak, motibazio- edo lidergo-hitzaldiak, laneko inteligentzia emozionalaren lanketa… egiteko beharrezko azpiegitura eskain diezazukegu.\nEnpresariarentzat oso positiboa da bildutakoak ezagutu eta haiek euren lanaren inguruan duten iritzia jakin ahal izateko edota langile berriei enpresaren erronkak helarazteko ekintza antolatzea.\nEra berean, sailen arteko komunikazioa hobetzeko balio dute, zenbait ETE nahiz enpresa handietan ere bertako langileen arteko harremana soilik telefonoz edo posta elektronikoz gauzatzen baita.\nBestelako arrazoiak izan daitezke ere, halaber, langileak lorpenen batengatik saritzea edota proiektuarekin gehiago inbolukratzea bilatzea. Sarritan, helburua langilearen “fideltasuna” indartzea izaten da, gustura senti dadin eta laneko egituraren pieza garrantzitsua dela uler dezan.\nAzkenik, sailen arteko harremanak beti sendotzen dira.\nBi hitzetan, beti badela zure langileekin Okalarre bezalako toki paregabe batean elkartu, eta erakutsitako konpromisoa eskertzeko aitzakiaren bat.


Beharrezkoa da 82 gudarien oroimenari ezarritako zigorrari konponbidea jartzea bakea egiteko eta herria egiteko - Gipuzko Buru Batzarra\nEider Mendoza, Batzar Nagusietako presidentearen adierazpena, Gernikako hilerrian hilobiratutako gudariei egindako omenaldia dela eta\n82 gudarien oroimena aitortzea, haietako 72 gipuzkoarrak, iruditzen zait ezinbestekoa dugula zuzentasun eta duintasun kontua delako. Frankismoak zigor betean eduki zuen gure herria, Euskadi. Gizalegeak agintzen dituen oinarriak urratzera ere ausartu ziren, faxistei aurre eginez euskal aberriaren alde hil ziren gudarien gorputzak hilobietatik ateraz eta hobi komunean lurperatuz, izenak kenduz, izana eta duintasuna ukatuz, giza begirune arrastorik gabe. Frankismoak gudarien oroimenari zigorra erantsi zion, gerran hil ondoren, beste heriotza bat: herriaren oroimenetik ezabatuak izatea zen helburua. Diktadurak nahi zuena zen jendeak ez zezala bere baitan gorde gudari haiek izan zirenik ere eta ezta zergatik eman zuten bizia, Euskadiren askatasunagatik.\nAzken batean, herria bera zigortu nahi izan zuten justifikatzerik ez dagoen eran, herriak memoria eta izatea galtzeko. Izan ere, herri bati oroimena kendu ezkero, ahul geratzen da, manipulatzen erraza eta menperatua izateko zorian. Ez da hala gertatu, ordea. Euskadi, euskaldunak, hemengo erakundeak buru direla, oroimen bizikoak gara, bere nortasunaz jabetzen den herria delako. Ez dauzkagu ahazteko gizon haiek, Euskadiren eskubideen alde borrokatu zirenak, heriotzaraino borrokatu ere.\nBeraz, gaurko honekin gudari haiei eta beren sendiei zor diegun konponbidea adierazi nahi dugu, bereziki haien andre eta seme-alabei, eta baita Euskal Herriari ere. Izan ere, bakerako oroimena egitea baita gudari haien izenak berreskuratzea eta gure historian sartzea, eta oroimena eginez herria egitea.


"Mundu osoko hizkuntza gutxitu asko euskarari begira daude" - Noticias de Gipuzkoa\n"Mundu osoko hizkuntza gutxitu asko euskarari begira daude"\nane araluzearen elkarrizketa / argazkia oskar m. bernal 26.10.2020 | 00:58\nDonostia – Kike Amonarrizek koronabirusaren enbata helduko zela jakin baino lehenago kaleratu zuen Euskararen bidegurutzetik saiakera, non egiazko normalizazioa edo biziraupen sinbolikoa jokoan zeudela argudiatzen zuen. Pandemiaren astindua jaso ondoren, inflexio-puntuaren ideia indartu dela uste du: izan ere, irabazitakoa oso zaurgarria den era berean, euskarekiko atxikimendua oso handia dela frogatu da. Euskaraldiaren prestaketa lanetan murgilduta dagoen bitartean, krisitik ateratzeko erabiliko diren estrategietan euskara kontuan hartzea aldarrikatzen du.\n–Liburua idatzi nuenetik parentesi bat zabaldu da koronabirusarekin eta bidegurutzearen ideia indartu da. Horrek ikaragarri mugatu ditu euskararen inguruko jarduera eta politika guztiak. Ikusi dugu irabazi duguna oso zaurgarria dela; oso nabarmena da familia erdaldunetan bizi diren haur eta gazteen artean, esaterako. Eskola ezinbestekoa da hizkuntzaren ezagutza hobetzeko, baina partidaren zatirik garrantzitsuena eskolatik kanpo ari da kokatzen.\nZer gehiago azaleratu du?\n–Ikus-entzunezkoek, sare-sozialek... lehen zuten indarra oraindik ere areagotu egin dute eta hor euskararen presentzia txikia eta eskasa dela ikusi dugu. Bestetik, hainbat eragilek eta erakundek euskara zein erraz baztertu duten ikusi dugu, horrek bistarazi digu euskaldunon hizkuntza eskubideak bermatzeko mekanismoak ez zeudela behar bezala jarrita.\nEta indargunerik agerrarazi al da?\n–Bai, euskararekiko atxikimendua bizirik eta indartsu dagoela ikusi da Etxealditik Euskaraldira ekimenarekin edo euskarazko hainbat hedabideren kontsumoaren inoizko tasarik altuenekin, adibidez.\nBidegurutzea hor dago, hortaz.\n–Kontua da: krisi honetatik atera-tzeko erabiliko diren estrategietan euskara indartzea ere txertatuko da ala bazter batean utziko da? Hor joka-tzen da gure etorkizunaren zati handi bat. Oso garrantzitsuak izango dira hurrengo hilabete eta urteak. Euskaraldia aldarri bat izango da erakusteko euskararen biziberritze prozesua indartzen jarraitu behar dugula.\nEuskararen unibertsalizazioan aurrerapausoak eman dira baina hizkuntza akademikoa izaten jarraitzen du hiztun askorentzat.\n–Bai, hori da daukagun erronkarik handienetako bat. Hego Euskal Herrian 25-30 urte azpikoetan ia ezagutzaren unibertsalizaziora heldu gara, baina erabilerarako jauzia handia da. Ezinbestekoa da eskolan egiten den lana eskolatik kanpo babestea. Batetik, eremu ez formalean, alegia, eskaintzen zaizkien zerbitzu, produktuetan, euskara erabiliz. Jauzi inportante bat eman daiteke hor.\n–Bigarren esparrua lan mundua li-tzateke. Haur eta gazteak zertarako ari dira euskaraz ikasten gero ez badizkiegu baldintzak bermatuko euskaraz ere lan egin ahal izan dezaten? Bi esparru horietan lan egin behar da hezkuntzan egiten den lana babesteko eta hor dauzkagun hutsuneak ere estali ahal izateko.\nTelebistan ibilbide luzea duzunez gero, euskarazko entretenimendu gehiago behar dela uste duzu?\n–Bai, dudarik gabe. Ikus-entzunezkoen esparruan EITBk jokatzen duen papera indartu beharko litzateke, haur eta gazteekiko eskaintza eta euskarazko eskaintza indartuz. Erantzukizunaren zati bat Euskal Herriko administrazioari dagokio eta beste zati bat espainiar Estatuari. Legez dagokio eta ez du betetzen. Euskaraldiarekin haur eta gazteekin lanean ari diren eragileek euskarazko dinamikak ugaltzeko duten eran-tzukizuna aldarrikatu nahi da.\nBeharrezkoa litzateke euskara Netflix bezalako plataformetan txertatzea, esaterako?\n—Hor ahaleginak biderkatu egin behar dira, nahiz eta konpetentzia oso zaila izan. Beste maila bateko alian-tzak ere egin beharko dira, Europako hizkuntza gutxitu eta txikiagoen artean. Estatuen erantzukizuna ere sartzen da hor. Momentu honetan dauden aukera teknikoen bidez, ez da zaila ikus-entzunezkoen eskaintzan euskara txertatzea, dela azpitituluen edo bikoizketaren bidez.\nBeste esparru garrantzitsu bat eremu digitala da.\n–Zorionez, hor euskara oso aurrean ibili da. Nazioartean aintzatetsia den sare profesional bat daukagu eta horri esker euskarak maila digitalean presentzia nabarmen samarra dauka. Elkarlan publikoa eta pribatua klabea izan da horretan. Wikipedian Europako hainbat hizkuntza Estatutan baino euskarazko artikulu gehiago daudela esaten dudanean, jende asko harritu egiten da. Euskal komunitateak daukan bizi indarraren froga da.\nEuropako beste hizkuntza murriztu batzuk baino aurrerapauso handiagoak eman ditu euskarak.\n–Bai, eta erantzukizun bat daukagu. Mundu osoko hizkuntza gutxitu asko euskarari begira daude bere biziberritze prozesuak diseinatzeko. Motibagarria da, baina bada erantzukizun bat ere. Hizkuntza komunitate gutxituetako ordezkariek esan izan digute ezin diegula huts egin; alegia, gure biziberritze prozesuak atzera egingo balu kaltea ez genukeela nozituko bakarrik euskaldunok. Horrek ere gure posizioa markatzen du munduko beste hizkuntzen artean.\nZertan jartzen dute arreta?\n–Ea nola lortu den hiztunen kopurua handitzea, estandarizazio prozesua, hizkuntza hainbat funtziotara egoki-tzea€ Guretzat oso normalak diren gauzak oso ezohikoak dira munduko hizkuntza gutxitu gehienentzat. Egin genezakeen ekarpenik handienetako bat hizkuntza gutxitu batek biziberri-tze-prozesua aurrera eraman dezakeela erakustea da, herritarren kohesioa zainduz eta bertako hizkuntza aniztasuna ere errespetatuz.\nEuskaraldiak erakutsi digu noizean behin hiztunak xaxatzea onuragarria izan daitekeela.\n–Bai, ekarri du ilusioa, kontzientziazioa. Masiboki egitean, Euskal Herri osoan, hiztunen arteko konplizitatea sortu du, baina baita hizkuntza ohiturak aldatzeko babes sentsazioa. Aurten ariguneetara jauzi egingo dugunez dinamika hori norbanakoetatik era guztietako entitateetara zabaldu nahiko genuke. Astinduak behar ditugu maila pertsonalean eta kolektiboan ere ohiturak aldatzeko.\nBigarren edizioaren helburua zein izan beharko litzateke?\n–Aldaketarik nagusiena da norbanakoetatik entitateetarako jauzia egingo dugula, herritarrak egituratuta dauden era guztietako elkarte, enpresa eta erakundeetara. Beraz, hor badaukagu bigarren helburu nagusi bat eta konturatu behar dugu, gainera, zein egoeratan egokitu zaigun: koronabirusak muga ikaragarriak ekarri dizkigu. Pertsona eta erakunde asko oso gaizki ari dira pasatzen, hainbat denda itxi egin da€ egoera dramatiko batetik gatoz eta horrek prestaketa lana mugatu du.\nHala ere, aurrera jarraitzen du.\n–Ikusi dugu badagoela sentimendu bat: koronabirusak ezingo du Euskaraldia geldiarazi. Planteatu genituen helburuak, orokorrean, lortzen ari gara. Eta are gehiago, sorpresak ere hartu ditugu: aurreko edizioan baino udalerri gehiagok hartuko dute parte. Bestalde, milaka entitatek eman dute izena: 25.000 arigune osatu dira horietan. Hurrengo helburua ahalik eta izen-emate handiena lortzea da.\nEta Euskaraldiak egunerokotasunean jarraipena izatea.\n–Egin kontu zer proposatzen den: herritarrek inertziaz bizi izan dituzten hizkuntza ohiturak aldatzea. Horrek beharko du prozesu luze bat. Baina aurreko Euskaraldiak erakutsi zigun eraginkorra izan zela ohiturak aldatzeko, eta, gainera, horietako asko egonkortu egin zirela: alegia, Euskaraldia bukatu eta hiru hilabetera erabilera maila hobea geneukala.\nIngresa en prisión por apuñalar a su vecino.\nRetenciones en la N-I por el vuelco de un camión.


Fruta osorik edo zukuan? - Edikeus\nGuraso askok, beraien haurrek fruta jan dezaten komeria asko egin behar izaten dituzte. Batzuetan, errazena delako edo, fruta zukuak ematea izaten da aukera…baina, gauza bera ote da fruta zati osoak edo zukua hartzea?\nHona hemen erabakia hartzen lagunduko dizun eta kontuan izan beharko zenukeen hainbat puntu:\nZukuek duten zuntz kantitatea fruta zati osoek dutena baino askoz ere txikiagoa da. Laranja baten 100 gramok 2,4gr zuntz badute, 100gr laranja zukuak 0,1gr izango du. Zuntza beharrezkoa da gure gorputzak ondo funtziona dezan.\nZukuan dagoen fruta batek ez gaitu nahi bezain adina asetuko, elikagai solidoek aldiz bai. Seme-alabek pisu osasuntsua izatea nahiko bagenu, kontuan izateko beste puntu bat da hau.\nZukuak hartzera ohitzen baditugu, fruta freskoa jateko ohitura galduko dute eta honekin batera, hain garrantzitsua den murtxikatzea ez dute landuko.\nFruta zukuek azukre kantitate handia izan ohi dute (batez ere ontziratuta daudenak), obesitateaz hartarago, beste ondorioetako bat, gaur egungo haurren hotzetako arazoak dira (kariesak..).\nHaur eta nerabeetan obesitatea ekiditeko fruta eta barazkien kantitatea igotzea gomendatu ohi da. Beti ere zuku moduan izan gabe. Zuku asko hartzeak pisu igoera ekar lezake eta. Frutek eta barazkiek duten zuntza galtzen da eta kantitate gehiago kontsumitu dezakegu denbora laburragoan.\nFrutak osorik jatearen beste abantaila bat, dituen bitamina eta mineral guztiak aprobetxatuko ditugula da: A,C, B2, B6, B12, folatoa, kaltzioa, burdina eta magnesioa.\nLaranja zuku komertziala egiteko modua aztertzen badugu oso argi ikusten da ezberdintasuna:\nLehenengo C bitamina galera: laranjak jasotzekomoduan.\nBigarren C bitamina galera: zatiketa eta txikitzea,\nzelulen pareten puskatzea.\nPektinasa* entzimaren gehitzea: zelulen paretetan dauden pektinak puskatzeko, zukua likidoagoa izan dadin.\nZanpatzea: pulpa barrutik zuku gehiago ateratzeko.\nFiltratzea: pulpa eta likidoa bereizteko.\nPektinasa gehiago gehitzea: pulpa prezipitatzea ekiditeko.\nArgitzapena: zukua pausatzen utziko da.\nIragazketa: likidoaren homogeneizazioa.\nPasteurizazioa: tenperatura altuekin C bitamina galduko da.\nOntziratzea, banaketa eta almazenean gordetzea: baldintza onak ez badira, bitamina gehiagoren galera ekarriko du.\n** Zuku komertzial askotan, prozesua bukatu ondoren bitaminak gehituko dira, batez ere C bitamina.\n*Pektina, zelulak osatzen dituen karbohidrato begetal konplexu bat da. Pektinak likidoa xurgatzeko gaitasuna du, gel-ak osatuz. Propietate hau dela eta, marmelada industrietan oso erabilia izaten da. Mikroorganismo ugarik pektinasak sortzen dituzte, pektinak degradatzeko balio duten entzimak. Pektinak pareta begetaletako osagaiak direnez, bere degradazioak begetalen deskonposaketa naturalari laguntzen diote. Zuku industrialak sortzeko garaian, pektina erabat deuseztatu behar da, likidoak mantendu eta bukaerako produktua gaizki ateratzeko aukerak ematen bait ditu. Pektinasek, pektinek duten likidoa askatzea lortzen dute eta modu honetan zuku gehiago atera eta bere kalitatea hobetzea lortuko dute.


XXXVII. 'Imanol Elias' Sokamuturreko argazki lehiaketa antolatu du Argazki Elkarteak - Uztarria (Azpeitia)\nXXXVII. 'Imanol Elias' Sokamuturreko argazki lehiaketa antolatu du Argazki Elkarteak\n2016ko urt. 29a, 09:58\nSokamuturreko argazki lehiaketa antolatu du Azpeitiko Argazki Elkarteak karnabaletarako. Otsailaren 7, 8 eta 9ko sokamuturra da gaia eta parte hartzaile bakoitzak gehienez bost argazki aurkeztu ditzake lehiaketara.\nGeroz eta gutxiago falta da inauterietarako eta azkenen urteetan bezala, Imanol Elias Sokamuturreko Argazki Lehiaketa antolatu du Azpeitiko Argazki Elkarteak. Karnabaletan, otsailaren 7, 8 eta 9an Azpeitian, sokamuturrean ateratako argazkiak sarituko dituzte.\nArgazkiak zuri-beltzean aurkeztu beharko dituzte parte hartzaileek eta ezingo da fotomuntairik aurkeztu. Egile bakoitzak aipatutako gaiari buruz gehienez bost argazki aurkeztu ditzake. Bestalde, sari bakarra lortu ahalko du sari berezia kontutan hartu gabe. Argazkien tamaina 20 x 30 cm-koa izango da. Atzealdean, argazkiaren izenburua, egilearen izen-abizenak, helbidea eta telefonoa azaldu behar dira eta derrigorrezkoa izango da argazkiak JPEG formatuan aurkeztea, CD euskarrian. Lanak aurkezteko epea otsailak 18an, 22:00etan, amaituko da.\nHonakoak izango dira sariak: Lehenengoa, 365 euro eta garaikurra. Bigarrena, 235 euro eta garaikurra Hirugarrena, 200 euro eta garaikurra. Laugarrena 120 euro eta bosgarrena 80 euro.\nBestalde, sari berezi bat egongo da: Iñaki Joaristi "Altzarte" saria. Horretan inauterietako jai giroari buruzkoa argazki onena sarituko da, 150 euro eta plaka batekin. Sari hori koloretan izango da eta partdaide bakoitzak bi argazki aurkeztu ahal izango ditu.\nBi sariketako epaimahaia Azpeitiko Argazki Elkarteak aukeratuko du eta sari banaketa martxoaren 5ean egingo da. Egun berean erakusketa irekiko da sariketetan aurkeztutako argazki guztiekin.\nErakusketara joaten diren ikusleen artean ere, sari herrikoi bat emateko aukera izango dute, bere gustuko argazkiari botoa emanez. Izan ere, botoa ematen duten ikusleen artean 10 argazkiren 20x30ko anpliazioak zozketatuko dira.


Etorkizuna amesten – Ilunkaran\nFiled under puntua\nMahai-inguru, elkarrizketa eta bazkalosteko hitz aspertuetako galdera: Nola irudikatzen duzu etorkizuna? Erantzuna? Norberaren zamek eta momentuko umoreak baldintzatua, zalantzarik gabe. Horregatik, erantzun azkarra ekidin, eta amesteko eta imajinatzeko postura hartu dut tarte batez. Ezkerrera eta gora joan zait begirada. Ezkerrera, eta gora. Ez dakit hori den amesteko postura ohikoa, edo hautu pertsonal ez-kontzientea den. Dena den, ez didazue ukatuko baduela irakurketa politikoa. Honek ere bai.\n“Geure gainetik, izarrak bakarrik”… diote Iruñea aldean. Artikulua idazteko erritmo biziegia du soinu bandak, baina erakusten dit norabidea. Etorkizuna imajinatzeko, ezinbestekoa dugulako pentsatzea geure gainetik izarrak bakarrik ditugula. Ez dugula ezta kristalezko sabairik ere. Amestu behar dugulako lehen pertsona pluralak nahi duena lor dezakeela. Sistema desafiatu dezakegula, ze demontre!\nHalaxe irudikatzen dut etorkizuna, lehen pertsona pluralean. Irudikatzen dut, irudikatu nahi dut, erakunde eta ekimen kooperatiboz betea, aberatsa, gizartearen gehiengoaren beharrak estaltzeko alternatibak bilatuko dituena. Saretua, gizarteko eragile anitzak elkarlanean dituena. Bizitza erdigunean izan, eta zaintza prekarietatetik aterako duena. Eta hor kokatzen ditut kooperatibak eta mugimendu kooperatiboa. Bizitza erdigunean izateko apustua egiten.\nHorregatik, etorkizuna imajinatzean slogan hutsetan gelditzea erdibidean gelditzea da. Berrikuntza, ikerketa, nazioartekotzea, ekintzailetza… hitz potoloak, baina, onenean, norabiderik erakusten ez dutenak. “Zertarako?” da galdera. Zer lortu nahi dugu? Nola irudikatu nahi dugu geure ingurua? Beste kontu bat da nola egingo dugun. Ba… ahal dugun bezain ondoen; batzuetan asmatuta, eta beste batzuetan geure inkoherentzietan are gehiago sakonduta.\neraldaketa, etorkizuna, izarrak, kooperatibismoa, puntua, zaintza\n« Uzt Urr »


Papera automatikoki aukeratzeko eta erretiluak automatikoki aldatzeko ezarpenak desgaitu egiten dira ezarpen hau <Inpr. alde. lehen.> duten paper-iturrientzat. Inprimatze-abiadura hori ere geldoagoa da alde bateko inprimatzea burutzean.\n<Inpr. alde. lehen.> soilik gaitzen da alde bietan inprimatu daitekeen papera ezartzen denean (Papera erabilgarri bi aldeetatik kopiatzeko/ bi aldeetatik inprimatzeko). Beste paperaren kasuan, mezu hau <Kargatu papera.> agertuko da eta paperik ez da elikatuko, edo <Inpr. alde. lehen.> ezarpena desgaituko da.\n(Ezarp./Gorde) <Funtzio-ezarpenak> <Komunak> <Papera irteteko ezarpenak>\nHonek kopia-sorta bakoitzean ezarritako paper-kopurua txertatzeko aukera ematen dizu, sortak banatu daitezen. Hori ezartzen baduzu, papera txertatuko da Tartekatzearen (Orrialde-ordena) arabera inprimatzen denean.\nTaldekatu (Orrialde berak) modua erabiltzen ari bazara, ezin dituzu lanak banatzeko orriak txertatu kopia-sorten artean.\n(Ezarp./Gorde) <Funtzio-ezarpenak> <Komunak> <Inprimatze-ezarpenak>\n<Lehenetsi testu/argaz. ACS zuri-beltza ezartzean>\nOriginala zuri-beltzezkoa dela hautematen denean erabili nahi duzun kalitatea ezar dezakezu koloreen hautaketa automatikoaren bidez.\n<Lehenetsi testua> horrela ezartzen baduzu eta <Auto. (koloretan/ZB)> moduak <Hautatu kolorea> aukeran originala zuri-beltza dela hautematen badu, originala <Testua> jatorrizko ezarpen-mota gisa hautatuko bazenu moduan prozesatuko da, <Testua> ez den modua <Jatorrizko mota> aukeran <Kopiatu>-n hautatzen baduzu ere.\n<Kol. kromatikoaren bihurketa bi kol. inprimaketarako>\nInprimatzean zehaztutako kolorea hauta dezakezu bi koloreko modua erabiliz. Horrela, beltzez eta adierazitako kolorez inprimatuko duzu. Bi koloreko modua kopiatzeko zein inprimatzeko ezar daiteke. Ezarpen hau inprimatzeko zein kopiatzeko bi koloreko moduan islatzen da.\nKolore kromatiko guztiak: originalean (edo irudi-datuetan) beltza ez diren kolore kromatiko guztietarako erabiliko den kolorea zehaztean.\nAntzeko koloreak soilik: kolorea zehaztutako kolorerako (edo antzeko kolorerako) bakarrik erabiltzean eta originaleko (edo irudi-datuetako) beste kolore kromatikoetarako beltza erabiltzean.\nEzarpenen eta ordezkatutako koloreen adibidea\nBi koloreko modua zehaztu denean original baterako (edo irudi-datu jakinetarako), ondoren adierazten diren koloreak barne, koloreak adierazten den moduan ordezkatzen dira.\nOriginaleko (edo irudi-datuetako) koloreak: Gorria, laranja, urdina, beltza\nBi koloreko modurako zehaztutako gorria\nOriginala (edo irudi-datuak)\n"Kolore kromatiko guztiak"\n"Antzeko koloreak soilik"\n(Ezarp./Gorde) <Funtzio-ezarpenak> <Komunak> <Inprimatze-ezarpenak> <Irteerako txostenaren ezarpen lehenetsia>\nEtendako lan bat atxikitzeko automatikoki ezabatu gabe, ikusi <Etendako lanaren denbora-muga>.\n<Tonerrak tinta gutxi duenerako ekintza>\nInprimatze-eragiketa ezar dezakezu toner-kartutxoa agortzen ari denean. Tonerra berriz hornitzeko adierazten duen mezua pantailaren behealdean bistaratzeko ere ezar dezakezu.\n<Bistaratu abisuen pantaila> ezarrita dagoenean, <Bistaratu t.-kart. abisu-mez. pantailaren behealdean> <Bai> aukeran ezartzen da.\n(Ezarp./Gorde) <Funtzio-ezarpenak> <Komunak> <Eskaneatze-ezarpenak>\n<1. orrialdetik>: Jarri originalak elikagailuan berriz ere, eta ondoren, berrasieratu eskaneatzea dokumentuaren lehenengo orritik. Originalak automatikoki elikatuko dira, eskaneatzea eten den dokumentuaren orrira arte.\n<Esekitako jatorrizkotik>: Jarri papera trabatzeagatik eskaneatu ez diren originalak elikagailuan, eta ondoren, hasi eskaneatzen gainerako originalak berriz ere.\nOriginalak eskaneatzean marrak detektatu eta ekidin nahi dituzun ezar dezakezu.\n<Bai> hautatuta dagoenean, baliteke oso meheak diren lerroak marra gisa detektatzea.\n<Abiad./Irudi kal. lehentasuna, elik. eskan.>\nOriginalak elikagailutik eskaneatzean, lehentasuna eskaneatze-abiadurari edo irudiaren kalitateari ematea ezartzeko aukera duzu.\nEzarpen hau Kopiatu funtzioari eta Kopiatu funtzioa erabiltzen duten AddOn aplikazioei aplikatzen zaie.\n(Ezarp./Gorde) <Funtzio-ezarpenak> <Komunak> <Sortu fitxategia>\n<Biratu eskaneatutako irudia PDF sortzean>\nHonako eragiketa hauek PDF fitxategiak eskaneatu eta sortzean gauzatzen dira.\n<Bai>: Sortzeko datuak biratzen dira.\n<Ez>: Sortzeko datuak ez dira biratzen, baina irudia biratzeko informazioa PDFaren goiburuari gehitzen zaio bisoreetan biratzea ahalbidetzeko.\nEzarri originalaren orientazio bertikala <Jatorrizko edukiaren orient.>-en.\n<Bai> aukera ezarrita badago, fitxategiak denbora gehiago behar izango dute sortzeko <Ez> ezartzen denean baino.\nBaliteke <Ez> aukera ezarriz sortutako PDFak biraketa okerrarekin bistaratzea bisorearen arabera.\n<Bai> aukera ezarrita badago ere, baliteke sortutako PDF fitxategiak <Ez> ezarrita dagoenean sortzen direnen berdinak izatea PDF fitxategiaren motaren eta eskaneatzerakoan dauden baldintzen arabera.\nHemen <Komunikazio-ezarpenak: autentifikazio-ezarpenak> (Posta elektronikoaren/I-faxaren komunikazioa konfiguratzea) ezarritako informazioa erabiltzen du.\n<Gail. saioa has. aut. info> soilik SMB eta WebDAV-rako da baliozkoa.\n<Gailuaren saio-hasiera autent. informazioa> ukeran ezarrita badago ere, erabiltzaile-izena eta pasahitza sartu behar dira fitxategi-zerbitzarian sartzean, fitxategiak bidaltzeko edo horietan sartzeko erabiltzaileak makinan Argazki bidezko saio-hasiera erabiliz hasi badu.


CIDETEC-ek martxan jarri ditu konposite polimeriko aurreratuak fabrikatzeko bere instalazio berriak | Cidetec\nCIDETEC-ek beste pauso bat eman du Material Aurreratuen esparruko erreferentziazko zentro gisa, izan ere, berriki polimeroen sintesirako eta konposite polimerikoen prozesatzerako bere instalazio berriak inauguratu baititu.\nBere bezero industrialak asetzeko helburuarekin, instalazio berriek konponbide berritzaileak sortu nahi dituzte material konposatu polimerikoen esparruan, orain arte laborategi mailan egindako sintesiak eta polimeroak prototipo erdi industrialetan ezarriz. Hala, konposite eta nanokonpositeen belaunaldi berrien ikerketa eta garapena ahalbidetuko dira, hobekuntzak ekarriko dituztenak arlo ezberdinetan: saretze azkarreko sistemak, birziklatzeko, konpontzeko edo berriz prozesatzeko gaitasunean, erresistentzia mekanikoan, eroankortasun termiko eta elektrikoan eta azaleko funtzionalitatean (anti-arrastoak, dekorazioa, anti-itsasgarritasuna, anti-izotza, anti-fouling, etab.).\nHonekin lortu nahi den lehiakortasun-abantaila da produktuaren balio-kate osoa estaltzea da: polimeroaren sintesitik hasi eta azken osagaiaren edota lehenengo sailen fabrikazio eta karakterizazioraino iritsi. Horrek, zalantzarik gabe, lagundu egingo du CIDETEC-en presentzia exijentzia maila handiko sektoreetan finkatzen, garraioetan (automobilgintza, aeronautika eta trenbideak), energia eolikoan edo eraikuntzan, kasu, I+D-ko proiektu eta garapen berrien bidez.\nInstalazio berriek polimeroak sintetizatzeko eta ondoren probetak eta material konposatuko prototipoak fabrikatzeko beharrezko ekipamendua dute, pilotu-lantegi eskalako prozesu industrialak erabiliz. Polimeroen sintesiaren gunerako, gaitasun handiko eta moldakortasun goreneko erreaktore bat erosi da erreakzio-parametroak kontrolatu ahal izateko, polimero ugariren sintesi eta funtzionaltasuna gauzatzea ahalbidetuko duena, hala nola sistema polimerikoetan karga eta gehigarri mota desberdinak eranstea/barreiatzea.\nProzesatze-guneari begira, Erretxina Transferentziazko Moldaketarako (RTM - Resin Transfer Moulding) ekipo batean egindako inbertsioa nabarmen daiteke; besteak beste epoxi eta poliuretano (osagai bikoak edo osagai bakarrekoak) erretxinetarako balio duen erretxina injekzioko ekipo bat eta plater beroen prentsa bat ditu. Eskuraturiko materialen mekanizatua fresagailu bertikal berri baten bidez egiten da. Beste inbertsio nabarmena barne-nahasgailu bat izan da, polimero termoplastikoetan gehigarri edota nanokarga mota desberdinak sartzeko, kautxuak formulatzeko eta sistema dinamikoak garatzeko, ondoren CIDETEC-en instalazioetan jada eskura dauden termoplastikoen injekzioko ekipoekin moldatu ahal izateko.\nEskuraturiko materialen karakterizazioari dagokionez, erosketa esanguratsuenetariko bat saiakuntza estatikoak egiteko ekipoa izan da, plastiko indartuen eta material konposatuen trakzio, flexio eta konpresio proba normalizatuak burutzeko. Ekipoak piezen edo azpiosagaien saiakuntzak egiteko aukera ematen du karga-zelula egokia akoplatuz, eta -150 eta 300ºC artean probak egitea ahalbidetzen duen ganbera klimatiko bat dauka. Saiakuntza estatikoak egiteko makinaz gain, materialen talka probak egiteko tresna erosi da.\n1.500.000 €-tik gorako hasierako inbertsioarekin, zentro gipuzkoarra gai izango da industriari eskaintza integrala egiteko, bai material konposatuen arloan kontzeptu berriak garatuz, bai ondokoen bitartez: plastikoen karakterizazio mekanikoko saiakuntzak, material konposatu monolitikoak edo sandwich egiturak (trakzioa, konpresioa, flexioa, orri arteko zizaila, hausturarako zailtasuna, etab.), substratu metalikoen gaineko batasun itsasgarrien karakterizazio mekanikoko saiakuntzak, material konposatua edo hibridoak (teilakatze bakuna, teilakatze bikoitza), plastikoen eta material konposatuen eraginen gaineko Charpy/Izod probak, etab. Saiakuntza desberdinen aukera hori karakterizazio morfologikoko saiakuntzekin (FE-SEM), fisiko-kimikoekin (FTIR, Eroankortasun termikoa) eta dinamiko-mekanikoekin (DMA) osatuko da.\nJarduera horiek garatzeko, CIDETEC-ek 19 ikertzailez osaturiko giza taldea dauka, horietako 12 doktoreak izanik, eskarmentu handiarekin oso esparru desberdinetan, esaterako, polimero eta konpositeen sintesi eta prozesatuan, itsasgarrietan, nanomaterialetan, kimika organikoan edo materialen ingenieritzan.\nCIDETEC-en gaitasun berriak duela gutxi aurkeztu ziren material konposatuen esparruan munduko garrantzitsuenetarikoa den JEC Europe konferentzian, urtero Parisen ospatzen dena.


Derioko Udala - Derioko Udalak 150.000 euro bideratuko ditu herriko merkataritzari eta ostalaritzari laguntzeko\nDerioko Udalak 150.000 euro bideratuko ditu herriko merkataritzari eta ostalaritzari laguntzeko\nUdala | Merkataritza\nUdalak 600 euroko laguntza emango dio oinarrietako baldintzak betetzen dituen eskatzaile bakoitzari. Eskaerak maiatzaren 5etik aurrera tramitatu ahal izango dira, Udalaren web orriko egoitza elektronikoaren bidez\nAurkezteko epea dekretua Bizkaiko Aldizkari Ofizialean argitaratu eta 7 egunera bukatuko da.\nLaguntzak halaber, etetera behartuta ez dauden arren, bere irabaziak % 75 murriztu direla egiaztatzen duten establezimenduei zuzenduta ere badaude.\nKontsumoa sustatzeko bonoen kanpaina bat ere abiaraziko da. 30 euroko 1.500 bonu jaulkiko dira, guztira 45.000 euroko injekzioa eginez.\nDerioko Udalak koronabirusaren krisiak eta Alarma Estatuaren adierazpenak behartuta jarduera utzi duten udalerriko merkataritza, ostalaritza eta zerbitzu indibidualizatuen autonomoei laguntzeko neurri sorta bat onartu du. Udalak 150.000 euroko aparteko funts ekonomikoa sortu du sektorea suspertzeko. Gobernu taldeak bilerak egin ditu merkataritza eta ostalaritza elkarteetako arduradunekin eta Udaleko alderdi politikoetako bozeramaileekin, lantzen ari diren neurrien berri emateko.\n“Merkataritzak eta ostalaritzak oso sektore aktiboa direla erakutsi dute azken urteotan, Deriori bizia ematen dioten funtsezko motorrak. Eta zoritxarrez, COVID-19ak gehien kaltetzen dituen kolektiboen artean daude. Hori dela eta, Udalak haiekin borrokatu nahi du, inpaktua arintzeko eta epe ertainera sektorea suspertzen lagunduko duten ekimenak ezartzeko elkarrekin lan egin, inor atzean gera ez dadin. Eta, jakina, lanean jarraituko dugu beraien egoera arintzeko neurri edo plan gehiago abian jartzeko", adierazi du Esther Apraiz Derioko alkateak.\nPrograma honen bidez, Udalak 600 euroko laguntza emango dio oinarrietako baldintzak betetzen dituen eskatzaile bakoitzari. Maiatzaren 5etik aurrera eskatu ahal izango dira, Udalaren web orriko egoitza elektronikoaren bidez.Eskabideak aurkezteko epea dekretua Bizkaiko Aldizkari Ofizialean argitaratu eta 7 egunera bukatuko da. Laguntzak lokala ixteko nahitaezko aldian sortutako mantentze gastu zehatzak estaltzeko izango dira: hornidura, makinak, instalazioak eta jarduerari zuzenean atxikitako ekipoak mantentzeko gastuak, errentamendu gastuak beste erakunde batzuetatik jaso ez direnean, jardueraren hornitzaileei mugaeguneratutako ordainketak…\nNabarmendu behar da laguntzak, halaber, etetera behartuta ez dauden arren, irabaziak % 75 murriztu direla egiaztatzen duten establezimenduei zuzenduta daudela.\nPrograma honi forma ematen dion dekretua Bizkaiko Aldizkari Ofizialean argitaratu behar da datozen egunetan. Une horretatik aurrera, interesdun guztiek eskabideak aurkezteko epea irekiko da. Udalak epe hori eta eskaerak aurkezteko bideak jakinaraziko ditu bere web orriaren eta sare sozialen bidez.\nBehin establezimenduak irekitzen direnean, Udalak hainbat kanpaina jarriko ditu martxan kontsumoa dinamizatu eta sustatzeko. Zentzu honetan, kontsumo bonuaren kanpaina bat abian jartzeko lanean ari dira. 30 euroko 1.500 bonu jaulkiko dira, guztira 45.000 euroko injekzioa eginez. Bonu bakoitzaren erosketa kostua 20 eurokoa izango da, eta eramaileari 30 euroko balioa emango dio, Udalak egingo duen 10 euroko ekarpenari esker.\nGogoratu behar da, halaber, Udalak 11.400 euroko diru laguntza onartu duela aurten Danerik Paraje merkatarien elkartearentzat, App-web (on-line salmenta) martxan jartzeko. Merkataritzari, ostalaritzari eta autonomoei zuzeneko diru laguntzak emateko programa hau Derioko Udalak kolektibo horiei laguntzeko martxan jarriko duen lehen neurria da. Hurrengo hilabeteetan, jarduerari berriro ekiten diotenean, jarduketa eta neurri berriak antolatzeko aukera aztertuko da.\nCOVID-19 laguntzak eskatzeko inprimakia (PDF 113KB)\nOinarriak (PDF 1.15MB)\nOnartutako eta ukatutako laguntzak (PDF 234KB)


naiz: Iritzia | Opinión - UPN: espainiar zaletasuna, nafarra baino\nUdaberri dotorea bezain ederra aurrez-aurre dugunean. Zorionez, nafar guztien etorkizun baketsua bermatu nahian, asko, ikaragarri kostatako urratsak eman direnean. Nafar gizarte osoak –demokrazia nolakoa izan daitekeen ikusiz– hizkuntz ezberdinak garatzeko aukera eskuragarri dugunean, Jesús Aizpunen oinordekoak, bere betiko lelo anker, maltzur eta gezurtia plazaratu dute berriro. Bai, berriro.\nAspaldidanik, eta, «nola edo hala» aurreko lerroetan esertzen ohituta daudenak, sutan ditugu, oso haserre. Arrazoia; gaur egun, beraien eginkizun «apalak» eskaintzen dion oihartzun eskasarekin, ezin dirala bizi, ito egiten direla. Ez da aski, gehiago behar dute, eta horretarako, herriz herri «dantzan» jarriko dute, artalde berezi bezain lotsagarria.\nNafarroaren berjabetasun politikoaren truk, beren feudo ekonomiko bezala eskuratu nahi dute “berriro” Nafarroa bera. Eta trukearen trukez, nolabaiteko autonomia fiskal eta administratibo hutsa izateraino hustu eta baliogabetu duzue, gobernamendu foral jatorrizkoa: 1841eko “Lege Hitzartu”-tik hasi eta gaur arte.\nHistoriari jarraituz, ikus dezakegu, nola 1956ko azaroan, Francoren Diktaduraren urte latzenetan, Nafarroako Diputazioak Euskara Sustatzeko Saila sortu zuela, Vianako Printzea Instituzioan. Bertatik zioten; «euskara aztertu eta sustatzeko», baita «gure antzinako hizkuntza ohoratuaren biziraupena» bermatzeko, neurriak har ditzatela eskatu zieten erretoreei. Bada zerbait.\nHori aski ez, gainera euskaraz egiten zuten haurrei sariak ematen hasi ziren, baita 6.000 ale argitaratzen zituen hilabetekaria sortu ere.\nZer nolako garrantzia zuen garai ahietan jarrera honek euskararekiko, ematen digu jakiteak; Araba, Gipuzkoa eta Bizkaiko Aldundiak, Estatuko Administrazioak euskara baztertzeko zeraman politika berberari eusten zioten uneak zirela.\nBeraz, UPNek tarteka erabiltzen duen mezu gezurti bezain faltsua; «Ojo, no admitimos injerencias de los vascos», gezurra bakarrik ez, bere ezjakintasun lotsagarria ere agertzen du.\nEzjakina izatea bada zerbait, baina gezurretan oinarritzea herriari luzatzen dioten mezu «salbatzailea», hori lotsagarria da.\nHistorian zehar, Nafarroa Euskal Herria dela ukaezina da. Duela bi mila urteko Estrabonen Geografiatik abiatuta, «baskoi» deituak dira lurralde hauetako jendeak.\nHego Euskal Herriko beste lurraldeak, euskal hiztunak baziren ere, Bardul, Karistio eta Autrigoi deitzen zituzten. Beraz, Nafarrengandik dute «baskoi» izena.\nDuela berrogei urte luze, Pio Barojaren ilobak –Julio Caro Barojak–, hitzaldi bat eman zuen Nafarroako apaiz talde handi bateri. Talde ederra osatu zuten bere aurrean, izan ere, aukeratutako gaiak hainbeste merezi zuen; «Euskal Herriaren jatorria».\nD. Juliok bere hitzaldia amaitu ondoren, beste galdera askoren artean, honako hau luzatu zion Erriberako abade gazte batek:\nD. Julio, Oliten jaioa naiz eta nafarra naizela esaten dudan zentzu osoan, aitor nezake «baskoia» ere naizela? Euskalduna alegia.\nHau Julio Caro Barojaren erantzuna: «Baskoien lurraldekoa zara, hori zalantzarik gabe aitor dezakezu, baina nafarra ote zaren, ez nago hain ziur».\nD. Julioren erantzunak sekulako algara sortu zuen aretoan.\nLerro buruari helduz, esan beharra dago aspaldian «normalizazio eta inposaketa» hitzak, alor eta helburu ezberdinekin gure garunean sartu nahian dabiltzala. Itxuraz denetako balio duten hitzak dira, baina bazterrak nahasteko erabiltzen ari dira.\n«Normalizazio» hitzak, bere baitan, bi esanaldi biltzen ditu:\na).- Hizkuntzaren «norma» finkatzen, arau gramatikalak, lexikoak, ortografikoak...\nb).- Hizkuntza egoera «normalean» egotea, hau da; gizarte funtzio guztiak betetzea, alegia. Ingelesa, Frantsesa edo gaztelaniak, bere jatorrizko lurraldean egiten duten bezala.\n«Normalizazio» hitz honen erabilera maltzur horrekin, UPNek agertu nahi ez dutena da; hizkuntzen finkapen eta hedapenak, konkistarekin batera, ekintza politikoaren barnean doazela. Hau da, beraiek inposatu nahi dutena onartzen den neurrian, dator «bere normalizazioa eta inposaketa». Eta ez besterik.\nGuzti honek ondorio latza baina argia dauka; Nafarroan Madrilek gobernatu dezan, zuek, UPNko jauntxoak, denetarako prest zaudete. Madrilek gobernatu eta zuek «agindu». Bahitu nahi duzue Nafarroa.


Maquila edo maquiladora Hirugarren Munduan dauden industria modalitate bat da. Mexikon sortua, funtsean, manufaktura-produktuak muntatzen edo egiten dituzten lantegiak dira, eta lan-esku intentsiboa dute. Transnazionalentzat aduana-zerga gabeko eremuak paradisu fiskalak dira, baina milaka langilerentzat benetako infernua baino ez dira. Maquilak esplotazio intentsiboko guneak dira, eta haietan irabazi nahiak eta jendearen eskubide txikiak batera doaz. Gune hauetan, kapitalismoa eta lan eskubideak ez dira ondo uztartu.\nMaquila edo maquiladora Hirugarren Munduan dauden industria modalitate bat da. Mexikon sortua, funtsean, manufaktura-produktuak muntatzen edo egiten dituzten lantegiak dira, eta lan-esku intentsiboa dute. Transnazionalentzat aduana-zerga gabeko eremuak paradisu fiskalak dira, baina milaka langilerentzat benetako infernua baino ez dira. Maquilak esplotazio intentsiboko guneak dira, eta haietan irabazi nahiak eta jendearen eskubide txikiak batera doaz. Gune hauetan, kapitalismoa eta lan eskubideak ez dira ondo uztartu. Maquilak egiten diren herrialdeetako gobernuek ekonomia-garapena sustatzeko irrikaz daudenez, zenbait abantaila ematen dizkiete, eta maquilek abantaila guztiak erabiltzen dituzte. Horrez gainera, ia gatazkarik eragiten ez duen lanesku merkea dute. Maquilek nazioarteko kapitala izan ohi dute, ia beti AEBkoa eta Asiakoa. Arazoak ere sortu dira: Maquila horietan aplikatzen dituzten lan-metodoak, askotan Europan et Estatu Batuetan XIX. mendean eta XX. mendearen hasieran langileek nozitzen zituzten esplotazio-metodoen ia parekoak dira. Maquila horietako asko Latinoamerikan eta Asian hedatu dira, batik bat. Europako, Estatu Batuetako et Japoniako multinazionalek azpikontratatzen dituzte lan egiteko. Izan ere, multinazional horiek fabrikazio-ekoizpena herrialde horietara lekualdatu dute, ekoizpen-gastuak murrizteko. Multinazional horiek, produktuak Lehen Munduko herritarrei saltzen dizkiete eta sarritan, "ahazten" egiten zaie maquilei eskatzea laneko segurtasunerako gutxieneko arauak betetzeko, Nazioarteko Lan Erakundeak onartutako lan-baldintzaak izateko eta soldata duinak ordaintzeko. Maquila eta maquiladora hitza gaztelaniatik dator eta "errotari zati" esan nahi du, antzina errotariak norberarenak ez ziren aleak, bere errotan txikitu egiten zituena hain zuzen ere. (eu)\nMaquila edo maquiladora Hirugarren Munduan dauden industria modalitate bat da. Mexikon sortua, funtsean, manufaktura-produktuak muntatzen edo egiten dituzten lantegiak dira, eta lan-esku intentsiboa dute. Transnazionalentzat aduana-zerga gabeko eremuak paradisu fiskalak dira, baina milaka langilerentzat benetako infernua baino ez dira. Maquilak esplotazio intentsiboko guneak dira, eta haietan irabazi nahiak eta jendearen eskubide txikiak batera doaz. Gune hauetan, kapitalismoa eta lan eskubideak ez dira ondo uztartu. (eu)


Bobby Sands - Wikipedia, entziklopedia askea.\n1981eko apirilaren 9a - 1981eko maiatzaren 5a\nBarrutia: Fermanagh and South Tyrone (en)\nHautetsia: April 1981 Fermanagh and South Tyrone by-election (en)\nRoibeard Gearóid Ó Seachnasaigh, Robert Gerard Sands\nRathcoole, 1954ko martxoaren 9a\nMaze espetxea, 1981eko maiatzaren 5a (27 urte)\nRobert Gerard Sands (gaelikoz Roibeard Gearóid Ó Seachnasaigh) edo Bobby Sands (1954ko martxoaren 9a - 1981eko maiatzaren 5a) Ipar Irlandako IRAko kide izan zen. Beste bederatzi preso errepublikar bezala, Long Kesh edo Maze espetxean 1981eko Irlandako gose greban hil zen.\n1981eko gose greben liderra izan zen, bertan Irlandako preso errepublikanoek beren kategoria bereziaren statusa kentzearen aurka egin zuten. Gose greban zela, Erresuma Batuko Legebiltzarrerako hautatu zuten. Haren heriotzaren ondorioz, IRAko boluntarioen kopuruak nabarmen egin zuen gora, baita haien ekintzek ere. Nazioarteko hedabideek gose grebetan erreparatu zuten, bide batez, Ipar Irlandako gatazkan bezala.\n1.1 Gaztaroa eta familia\n1.2 Ekintzaile IRAn\n1.3.1 Bere lanak\n1.5 Gose greba\n1.7 Eragin politikoa\nGaztaroa eta familia[aldatu | aldatu iturburu kodea]\nSands familia katoliko batean jaio zen, Abbots Cross-en, Antrim-en, Ipar Irlandan. Bertan bizi izan zen 1960an bere familia bertatik bota zuten arte. Arreba Marcella 1955eko apirilean jaio zen, eta Bernardette bigarren ahizpa, 1958ko azaroan. 1960an jaio zen John anaia ere bazuen. Eskola amaitutakoan, eskulanean hasi zen, loialista batzuk pistolaz mehatxu egin eta alde egin zuen arte.\nGeraldine Noade-kin ezkondu zen eta berehala Gerard semea izan zuten, 1973an. Emaztea eta haurra Ingalaterrara joan ziren bizitzera.\nEkintzaile IRAn[aldatu | aldatu iturburu kodea]\n1972an Sands IRAn sartu zen. Urte bereko urrian atxilotu zuten Sands bizi zen etxean topatu zituzten armen jabetzaren akusaziopean. Bost urteko kartzela zigorra ezarri zioten.\n1976an kartzelatik itzuli zenean, West Belfasteko familiako etxera itzuli zen. IRAko ekintzaile gisa hasi zen berriz era aktiboan. 1976ko bonba baten leherketan parte hartu izana akusatuta atxilotu zuten berriz, nahiz eta hau gerora ere ez den sekula frogatu. 1977an egin zioten epaiketan errudun jo zuten eta hamalau urteko kartzela zigorra ezarri zioten. Maze espetxean sartu zuten, Long Kesh espetxea bezala ere ezaguna.\nLong Kesh[aldatu | aldatu iturburu kodea]\n1980ko amaieran, Long Kesh espetxeko preso errepublikarren komandante izendatu zuten, gose greban hasi berria zen Brendan Hughesen ordez.\nKartzelan preso komun gisa ematen zieten tratuaren aurkako protestak antolatzen ari ziren preso errepublikarrak. 1976an preso guztiek zituzten jantziak jazteari uko egin zioten eta Burusien protesta hasi zuten. 1978an, zeldetatik komunetara bidean zenbait presori eman zizkieten jipoiak medio, Protesta zikina hasi zuten, non presoek beren buruak garbitzeari utzi zioten eta zeldetako paretetan jartzen zituzten beren kaka eta pixa.\nKartzelan zela, Sands idazten hasi zen, narratiba eta poesia. Irlandar errepublikarren An Phoblacht egunkarian argitaratzen zizkioten "Marcella" ezizenpean. Sandsek "Back Home in Derry" eta "McIlhatton" kantuen letrak asmatu zituen, lehena Anje Duhaldek euskarara egokitua "Derryra itzuli" izenburupean.\nGose greba hasi bezain pronto, 1981ean, Frank Maguire politikaria hil egin zen bihotzekoak emanda. Hark Fermanagh eta Tyrone Hegoaldea ordezkatzen zituen Erresuma Batuko Legebiltzarrean. Sandsen jarraitzaileek aukera ona ikusi zuten bere aldeko kanpaina egiteko, eta Legebiltzarrerako aulki hori bozkatu behar zenez, Sands hautatu zuten beren ordezkari gisa. Tentsio handiko kanpaina izan zen, oso polarizatua. Hauteskunde estu batzuen ostean, gose greban egunak zeramatzan Sandsek irabazi zuen aulki hori 1981eko apirilaren 9an. Ulstergo Union Partyk 29,046 boto atera zituen eta Sandsen hautagaitza batuak 30,493.\nSakontzeko, irakurri: «1981eko Irlandako gose greba»\n1981eko martxoaren 1ean egin zion jateari uko lehen aldiz Sandsek. Manta eta garbiketa protestetan ari ziren preso errepublikarrek 1981eko Irlandako gose greban hasiko ziren ehundik gorako zerrenda egin zuten. Egun kopuru jakin bat pasa ostean, banaka-banaka gose greban hasiko zirela onartu zuten, Britainia Handiko gobernuak beren eskaerei men egin arte.\nBobby Sandsen omenezko plaka Milltown Hilerrian.\nKartzelako ospitalean hil zen Sands 66 egun gose greban eman ostean, 27 urterekin. Haren heriotzak egun ugari iraun zuten istiluak sortu zituen Ipar Irlandako auzo katolikoetan. 100.000 pertsonatik gora pertsona joan ziren Bobby Sandsen hileta omenaldira eta Belfasteko Milltown Hilerrian gainontzeko IRAko hildakoekin lurperatu zuten.\nGuztira IRAko eta INLAko bederatzi preso hil ziren 1981eko Gose Grebetan. Sands hil zen egunean, Ian Paisley unionisten buruak Belfasteko udaletxearen aurrean IRAren biktimen aldeko omenaldia antolatu zuen.\nSandsen eta gainerako bederatzi gose grebalarien heriotzaren ondorioz, IRAn gazte asko sartu zen eta gizartean babes politikoa nabarmen irabazi zuen erakundeak.\nLong Kesh espetxea\n(Ingelesez) Bobby Sandsi buruzko webgunea. Bobbysandstrust.com\n(Ingelesez) Bobby Sandsen hiletaren albistea, albistegian (bideoa)\nBobby Sandesn hileta 'One Mother's Son' filmean berreraikia (bideoa)\nBobby Sandsen heriotzaren ondoren sortu ziren istiluak (bideoa)\nBobby Sands Trust -Bobby Sandsen idazkiak biltzen dituen webgune ofiziala\nBobby Sandsen egunerokoa eta gose grebalarien biografiak\nBobby Sands Egun bat nire bizitzan. Txalaparta, 1991\nBobby Sands Lau poema. Susa-23/24 / Itzalpeko ahotsak (1989-ekaina)\nSean Sands anaiarekin elkarrizketa Argia astekarian (1980.eko hamarkada)\nBNF: 121476285 (data)\nOpen Library: OL768069A


Gaur hasiko da Lizartzako Kulturaldia - Lizartza - Tolosaldeko ataria\nGaur hasiko da Lizartzako Kulturaldia\nTolosaldeko Ataria 2020-11-19 10:59\nFernando Rojoren 'Bazterrak, begiradak, koloreak' erakusketa ikusi ahal izango da Kulturaldiaren barruan.\nLizartzarrek hainbat kultur ekitaldirekin gozatu ahal izango dute gaur hasi eta azaroaren 29a bitarte. Kalamatrike taldeak eta udalak antolatu dute Kulturaldia, Lizartzako parrokiaren laguntzarekin.\nEkitaldi guztiak doakoak izango dira, bakarra izan ezik; azaroaren 29an egingo duten buruarin tailerra. Bertan parte hartzeko 10 euro ordaindu behar dira. COVID-19a dela eta ekitaldi guztietan parte hartzeko aurrez eman behar da izena; goizez udaletxean eman ahalko da eta arratsaldez liburutegian, dena den whatsappa bidali daiteke ere 673 90 56 85 telefono zenbakira. Ekitaldietan parte hartzeko lekuren bat libre geratuz gero, ekitaldia bera baino lehen bertaratuta, sartzeko aukera egongo da.\nLehen ekitaldia gaur bertan izango da, 19:00etan. Amets Arzallus gerturatuko da Lizartzara Miñan liburuari buruz hitz egiteko. Liburuan Ibrahima Balderen bizipenak kontatzen dira, ginearrak ahoz kontatutakoa idatziz jaso baitzuen Amets Arzallus Antiak.\nOndoren, ostiralean, Fernando Rojoren erakusketa bat irekiko dute. Bazterrak, begiradak, koloreak argazki bilduma 19:00etan zabalduko dute eta bertan izango da Rojo bera, azalpenak emateko. Erakusketa Kulturaldiak irauten duen bitartean ikusi ahal izango da, udal aretoan, 16:00etatik 19:00etara.\nGaur, azaroak 19: Amets Arzallusen hitzaldia, 19:00etan, elizan, Miñan liburuari buruz.\nBihar, azaroak 20: Fernando Rojok Bazterrak, begiradak, koloreak argazki erakusketa jarriko du udal aretoan. 19:00etan inauguratuko dute eta Rojok berak emango ditu azalpenak.\nAzaroak 21, larunbata: Andoni Mutiloaren Esnatu naiz kabareta, 19:00etan, Zimitorioan. 12 urtetik beherakoak heldu batek lagunduta joan behar dira.\nAzaroak 26, osteguna: Aleka hazien tailerra egingo dute 18:30ean, udal aretoan.\nAzaroak 27, ostirala: Animadeba film laburren maratoia 19:00etan, udal aretoan.\nAzaroak 28, larunbata: Aire Ahizpen emanaldia 19:00etan, elizan.\nAzaroak 29, igandea: Buruarin tailerra, 11:00etan, frontoia. Tailerrean parte hartzeko 10 euro ordaindu behar dira.


Urkulluren dimisioa eskatu dugu Bizkaiko Metalgintzako langileei bizkarra emateagatik eta patronalarekin lerrokatzeagatik | LAB SINDIKATUA\nIndustria Metalgintza Urkulluren dimisioa eskatu dugu Bizkaiko Metalgintzako langileei bizkarra emateagatik eta patronalarekin lerrokatzeagatik\nUrkulluren dimisioa eskatu dugu Bizkaiko Metalgintzako langileei bizkarra emateagatik eta patronalarekin lerrokatzeagatik\nBizkaiko Metalgintzako langileek greba egin dute gaur, aste honetako lehena. Orotara sei greba egin dituzte aurten. Langileek emandako erantzun ikusgarri eta miresgarriarekin batera, Iñigo Urkullu lehendakariak goiz honetan egindako adierazpenak gogor salatu nahi ditugu. Izan ere, Confebask eta FVEM-ekin lerrokatu da publikoki, modu argi batean, langileei bizkar emanda eta patronalaren aginduetara.\nUrkulluk azken aldian zer irakurri duen galdetzen diogu gure buruari, FVEM eta sindikatuen artean azken urte eta erdian egondako bileretako aktak ala patronalek bidali dioten barne zirkular eta aginduak. Oso larria da. Urkulluk herri honen %2 babestu du, aberastasuna metatzen duten horiek babestu ditu, eta bizkar eman dio langileriari. Horregatik eman behar du dimisioa. Langile herri batek ezin du izan lehendakaritzat patronalaren morroi bat.\nEra berean, salatu nahi dugu poliziaren jarrera, Durangaldean eta Eskumaldean batez ere; piketeei dagokien eskubidea urratu die behin eta berriro, patronalaren mesedetan. Horren adibide, goizeko 5:00etan eta 6:00etan, Elorrio eta Abadiñoko enpresetara hurbiltzen ere ez diete utzi piketeei, eta hauek ezin izan dute langileekin hitz egin. Poliziak agindu zuzenak zituen, grebaren aurka, langileen aurka, kapitalaren mesedetan.\nLABek langile guztiak zoriondu nahi ditu. Grebaren jarraipena orain artekoetan handiena izan da, %85 ingurukoa, eta Bilboko manifestazioa ere orain artekoetan jendetsuena. Azpimarragarria da, pentsiodunek gure borrokarekin bat eginik, Bizkaia osoan 25.000 pertsona mobilizatu garela hitzarmen duinaren alde, horietatik 18.000 Bilbon. Horregatik, argi eta garbi esan nahi dugu borroka hau ere ezinbestekoa dela gure etorkizuneko pentsio duinak bermatzeko, pentsio duinen borroka gurea ere badelako.\nLABek bere prestutasuna adierazten du Bizkaiko Metalgintzarako hitzarmen duin bat sinatzeko, baina ez dugu eskubide lapurretarik onartuko, eduki duinak barnebilduko dituen hitzarmen bat baizik. Horregatik, berriro ere langileak zoriontzearekin batera, aste honi gogor eta tinko eusteko gure animo guztiak bidali nahi dizkiegu; eta, nola ez, bidelagun izango gaituztela adierazi.


Nemo puntua: munduko lekurik helduezinena - Nafarberri\nHome puntonemo Nemo puntua: munduko lekurik helduezinena\nNemo puntua: munduko lekurik helduezinena\nUnknown ordua: 01:33 puntonemo,\nNemo puntua irlarik urrunegietatik 1.600km haratago dago. Zientzialariek asko eztabaidatu dute ozeanoaren erdiguneari buruz, baina bakarrik teknologia modernoak lortu du.\nHain urrun dago, astronautak direla puntu horretatik gertuen pasatu diren pertsonak.\nErrusiako, Japoniako eta Europako agentzia espazialek erabili izan dute "hilerri espazial" bezala. Izan ere, hondatutako ehunka objektu espazial daude hor, besteak beste, sateliteen zatiak.\nIturria: Metro Ecuador


BALUARTE - Su-artifizialak Baluarteko terrazatik - Ikuskizunen egutegia - Ikuskizunak Kontzertuak\n10 uztaila, asteazkena 22:00etan. · 3en oin atari\nEkitaldi hontarako sarrerak soilik Baluarteko txartel-leihatilan eskura daitezke 18 eurotan. Sarrerak pintxo bat eta ardo, garagardo, freskagarri edo cava kopa edari bat hartzen du barne, edo konbinatu bat. Hogei pertsonatik gorako taldeentzat sarreren prezioa 15 eurokoa izango da. 14 urtetik beherakoentzat sarrera debekatuta dago.


"Mundu digitala" atal berria egingo dut aurrerantzean Elhuyar aldizkarian — Eibar.ORG | Eibarko peoria\nHemen zaude: Hasiera / Blogak / e-gorblog / "Mundu digitala" atal berria egingo dut aurrerantzean Elhuyar aldizkarian\netiketak: Mundu digitala, informatika\nBai, benetan aldizkari erakargarri eta interesgarria egitea lortu dutela iruditzen zait.\nBai, bi horien eta baita ere "Libertad digital"-en atzean ni egon naiz urte guzti hauetan, je je... ;-)\nTira, egia da horiek guztiak eta beste batzuk "digital" hitza prostituitu eta bere balioa lurretik utzi dutela, baina saiatuko gara bere jatorrizko esanahia itzultzen...\nAupa e-gor, oraintxe ari naiz aldizkaria irakurtzen. Zure artikulura ez naiz iritsi oraindik, baina orokorrean aldizkarian egindako aldaketak asko gustatu zaizkit.\n"Mundu digitala" da, ezta? Ez deuko zerikusirik "Periodista digital" eta "Ciudadano digital" webgune txit demokrata horiekin?


23 Jan ACUNSA GIPUZKOA BASKET – TAU CASTELLÓ (69-77)\nPosted at 14:47h in Kronikak, Urrezko LEB\tby\tGBC\nHamazazpigarren jardunaldiko partida Illunben hasten zen, parekotasun handienarekin. Acunsa Gipuzkoaren bi hirukok markagailuan lehen abantaila jartzen zuten etxekoen alde, 13-9 (5. min). Tau Castellok berriro berdintzen zuen partida jaurtiketa librearen ondoren, 13-13 (6. min). Lehen hamar minutuak azkar joaten ziren eta Acunsa Gipuzkoak abantaila txikiarekin bukatzen zuen laurdena, 22-20.\nBigarren laurdenak lehenengoaren tonika zeraman, parekotasunik handiena markagailuan, Tau Castellok bost puntu jarraian sartzen zituen, eta Acunsak Anderren hiruko batekin gelditzen zuen, 25-25 (12. min). Anderrek, Zubizarretak, Bartonek eta Proletak 10eko abantaila ematen zioten Acunsa Gipuzkoari, 35-27 (15. min). 0-12ko partzialarekin erantzuten zuen Tau Castellok, aurretik jartzeko, 37-39 (19. min). Saskiratze trukea Acunsa Gipuzkoa aurretik uzten zuen azken uneetan, 42-41.\nAldageletatik bueltan hobeto ari zen Tau Castello eta 5 puntuko aldea lortzen zuen, 42-47 (23. min). Steinarssonek Acunsarentzat saskirzten zuen markagailuan gertu mantentzeko, 46-50 (25. min). Abantaila handitzen jarraitzen zuen Tau Castellok, 9 puntura baitzihoan, 46-55 (27. min). Acunsa Gipuzkoa ez zen batere fin ibili hirugarren laurdenean, 5 puntu bakarrik lortuz eta Tau Castellok 10 puntuko aldearekin jarraitzen zuen laurdenaren amaieran, 47-57.\nAzken laurdena saskiratze trukaketarekin hasten zen eta Tau Castellok 10 puntu gora jarraitzen zuen, 51-61 (32. min). Acunsa Gipuzkoak kontrako norabidean jarraitzen zuen arraunean, eta apurka-apurka Tau Castellora inguratzen zen, 58-64 (34. min). Zubizarretak markagailua estutu zuen etxetik kanpoko neurketetan, 5 punturekin, 63-66 (36. min). Orduan, Tau Castellok bost puntu jarraian lortu zituen eta etxekoen markagailua irauli zuen, 63-71 (38. minutua). Partida 69-77 bukatzen zen.


Anatomia/Fisiologia - Zientzia.net\nHasiera » Gaiak » Anatomiafisiologia Anatomia/Fisiologia\nUkimen artifizialaren sentikortasunaren transistoreak 2013/05/03 Roa Zubia, Guillermo - Elhuyar Zientzia Giza azalaren sentikortasuna simulatzen duen material bat garatu du Estatu Batuetako Georgia Institute of Technologyko fisikari talde batek. Materialak kontaktuaren presioa bereizten du ukitzeko unean egiten duen presioaren arabera, presio horrek aldatzen baitizkio ezaugarri elektrikoak, oso zehaztasun handiarekin. Esku robotiko baten hatzek objekt...\n2013/04/25 Lakar Iraizoz, Oihane - Elhuyar Zientzia Oin-arrastoei bakarrik begiratuta, ibiltarien abiadura kalkulatzeko metodo baten berri eman dute Madrilgo Konplutentseko eta Kanadako Alberta Unibertsitateko bi ikertzailek Ichons aldizkarian argitaratu dute. 1976an Robert McNeil Alexander zoologo britainiarrak proposatutako ekuazioa izan dute oinarri. Oraingoan, ordea, ikertzaileek kendu egin dute...\nViagrak obesitateari aurre egiteko balio duela frogatu dute 2013/03/12 Galarraga Aiestaran, Ana - Elhuyar Zientzia Ikertzaileak aspaldi jabetu ziren sildenafilak, Viagrak, alegia, obesitateari aurre egiteko balio duela. Hain zuzen, epe luzean sildenafila hartzen zuten saguak ez ziren gizentzen, kaloria eta gantz askoko dieta emanda ere. Orain, hori zer mekanismoren bidez gertatzen den argitu dute Bonn Unibertsitateko ikertzaileek (Alemania).Ikertzaileek sagueki...\nZergatik dira esateko hain zailak aho-korapiloak?\n2013/02/28 Galarraga Aiestaran, Ana - Elhuyar Zientzia Hitz egitean parte hartzen duten ahoko eta garuneko eremuak aztertzeko ikerketa batean, ikertzaileek ikusi dute zergatik trabatzen garen hain erraz aho-korapiloak esatean. Ikerketa Kaliforniako Unibertsitatean egin dute, eta Nature aldizkarian argitaratu dute.\nBerez, azterketa nahiko mugatua izan da, hiru pertsona bakarrik aztertu baitituzte, hiru...\nIkusi beste gai batzuk\tMedikuntza (1.308)


Asteburuko kirol ekitaldi gehienak, bertan behera edo ikuslerik gabe - Azpeitia - uztarria.eus\nAsteburuko kirol ekitaldi gehienak, bertan behera edo ikuslerik gabe\nMaialen Etxaniz 2020-10-23 16:50\nLagun Onakeko mutilen lehen taldeak nahiz Juaristi ISBko mutilek ikuslerik gabe jokatuko dituzte asteburu honetako partidak. Gainera, bertan behera utzi dute Lagun Onakek Ugaitz Kerejetaren omenez antolatutako ekitaldia. Maila baxuagoetako partida guztiak bertan behera utzi dituzte, prebentzioz.\nBeste aste batez, COVID-19aren hedapenak hankaz gora jarri ditu astebururako prestatutako hitzorduak, eta datozen egunetan egitekoak ziren kirol ekitaldi gehienak bertan behera utzi edo ikuslerik gabe egingo dituzte Eusko Jaurlaritzak nahiz Azpeitiko Udalak ezarri dituen neurriak tarteko. Egoera epidemiologiko larria duten 5.000 biztanletik gorako Arabako, Bizkaiko eta Gipuzkoako herrietan aplikatu beharreko neurriak zehaztu zituen atzo Eusko Jaurlaritzak. Azpeitiko Udalak gaur goizean lehen orduan egin du bilera. Bertan, COVID-19 gaitzaren hedapena murrizteko herrian aplikatu beharreko arauak aztertu eta zehaztu dituzte.\nAsteburuko goi mailako kirol ekitaldiak ikuslerik gabe egingo dituzte. Beraz, Lagun Onak Futbol Taldeko mutilen lehen taldeak ikuslerik gabe jokatuko du Espainiako Hirugarren Mailako ligako lehen neurketa. Gainera, bertan behera utzi dute Ugaitz Kerejetaren omenez egitekoak ziren ekitaldia. Lagun Onakek hitzordu berezia zuen prestatuta biharko, klubak ligako lehen neurketa hori baliatu nahi baitzuen abuztuan zendu zen Ugaitz Kerejeta omentzeko. Ostiral arratsaldez erabaki du klubak ekitaldia bertan behera uztea, prebentzioz.\nJuaristi ISBko mutilek ere ateak itxita jokatuko dute Espainiako Zilarrezko LEB Ligako hirugarren jardunaldia. Juaristik Azpeitiko Kiroldegian du hitzordua igandean, eta Alkobendasen aurka neurtuko ditu indarrak, 18:00etan hasita.\nAzkoitia-Azpeitia ISBko emakumeek asteburuan Iruñean Ardoiren aurka jokatu beharreko ligako partida atzeratu egin dute. Izan ere, Azkoitia-Azpeitiako jokalari batek positibo eman zuen koronabirusaren proban, eta horren ondorioz atzeratu dute ligako laugarren partida.\nGipuzkoako Futbol Federazioak ere datozen bi jardunaldiak atzeratzea erabaki du. Horrek eragin zuzena du herriko kluben agendan. Horrenbestez, Ikasberri Kirol Elkarteko zein Lagun Onakeko maila gehienentsuetako futbol taldeen partidak –tartean, Lagun Onakeko neskena– bertan behera utzi dituzte.\nEntrenamenduak eta teknifikazioak ere, bertan behera\nAsteburuko jardunaldiak ez ezik, Azpeitiko kirol elkarte gehienek bertan behera utzi dituzte hurrengo asteko entrenamenduak eta teknifikazio eskolak.\nGipuzkoako Futbol Federazioak hartutako erabakien ondorioz, bertan behera utzi dituzte Lagun Onak futbol taldeko nahiz Ikasberri kirol elkarteko maila gehienentsuetako taldeen entrenamenduak. Azpeitiko futbol klubek jakinarazi dutenez, 15 egunez utzi beharko dituzte bertan behera entrenamenduak.\nIraurgi Saskibaloi Taldearen teknifikazio eskolako saio guztiak ere bertan behera utziko dituzte.\nXake saioak ere etenda\nBestalde, Xaputarrak xake klubak ere neurri murriztaileak hartu ditu, COVID-19 gaitza dela eta. Hain zuzen ere, xake ikastaroak etetea erabaki dute, baita entrenatzeko hartuta zituzten egunetan ez elkartzea ere. "Dena lasaitzen denean" berhartuko dituzte saioak.\nBertan behera utzi dituzte asteburuko kultur ekitaldi guztiak\nJulene Frantzesena urr 23 Kultura\nKulturaz kooperatibak bertan behera utzi ditu biharko Ezpalak eta Lemy Rivers taldeen kontzertuak eta asteburuko zinema emanaldiak. COVID-19aren he...


ORDIZIARREK TRAFIKOAREN EGOERA ETA BEHARRAK AZTERTUKO DITUZTE - ORDIZIAKO UDALA\nORDIZIARREK TRAFIKOAREN EGOERA ETA BEHARRAK AZTERTUKO DITUZTE\nParte hartu nahi dutenek azaroaren 10a baino lehen eman behar dute izena\nOrdiziako Udalak parte hartzeko aukera berriak jarriko ditu martxan. Mugikortasunarekin, hau da, trafikoarekin eta aparkalekuekin lotutako alderdiak definituko dituen Mugikortasunaren Mahaia eta foroa izango dira. Jose Miguel Santamaria alkateak eta Arantxa Fernandez zinegotziak prozesuan parte hartzeko deia egin dute.\nAlkateak argitu duenez, ‘lehenengo Mahia jarriko dugu martxan eta trafikoa eta aparkalekuen balorazioa egin eta erabakiak hartzea izango du helburu’. Mahai alderdi bakoitzeko pertsona batek, alkateak, lau herritarrek, udaltzain batek eta merkatarien ordezkari batek osatuko dute. (...)\nForoa ondoren eratuko da, Agenda21aren bidez, eta zabalagoa izango da. Hau da, mugikortasunarekin zerikusia duten gai gehiago landuko ditu eta parte-hartzaileak ere gehiago izango dira. Foroak epe luzera begiratuz irtenbideak eskaintzen dituzten akordioak bilatu beharko ditu.\nSantamariak eta Fernandezek gogorarazi dute legealdi honetan hartutako konpromisoetako bat trafikoaren eta aparkalekuen egoera aztertzea dela. Hain zuzen ere, aurreko legealdian hartutako erabaki eta aldaketak ebaluatuko dira eta Udal Mugikortasun Planean proposatutako kokaleku posibleak aztertuko dira Ordizian parking bat egin ahal izateko.\nAparkalekuaren gaia ‘lehentasunezkoa dela adierazten da behin eta berriz’, gogoratu dute. 2007-2011 epean egindako galdeketa desberdinetan agertzen zen eta baita aurreko legealdian burututako parte-hartze prozesuan ere.\nOrdiziako zerbitzuak eta merkataritzak bisitariak erakartzen dituela ulertzen du Udalak. Beraz, merkatarien eta bisitarien eskaera da mugikortasuna hobetzea. Eta ezinbestekoa zerbitzu maila nahikoa izateko eta azokan lehen sektorearen beharrak atenditzeko.


Posted on 02 / 01 / 2019 by 阿斯劳 idatzi in Gallery.\nBilatzen ari zara isotretinoin gordinekoa (Isotretinoin 4759-48-2)? Beno, kasu horretan ez bazaizu ezagutzen, Isotretinoin ahozko sendagaien droga sendoa da. Isotretinoinaren erabilerari buruz, medikuntza akne nodular larria, desorekagarria edo akutua kistikoa tratatzeko eta prebenitzeko erabiltzen da.\nisotretinoin 4759-48-2 Zalantzarik gabe, azken akne tratamendua da, batez ere antibiotikoak eta akne botika topikoak erabiltzeak zorroztasun handikoak izan direla. Isotretinoinaren inguruko gauza bikain bat aknea izateko tratamendua da, denbora laburrean erabili ahal izango duzu agian, agian 16 eta 20 astez zure haurrei agur esateko, nolanahi ere larriak diren.


Kultura arloko diru laguntzak (2017) - Eskoriatza\nEskoriatza > Diru laguntzak > Kultura arloko diru laguntzak (2017)\nKultura arloko diru laguntzak (2017)\nDiru laguntza hauen helburua 2017rako Eskoriatzan egingo diren kultur programak eta jarduerak antolatzeko norgehiagoka erregimenean ematea da.\nPrograma edota jarduera horiek Udaleko Kultura arloko helburuekin bat etorri beharko dira, hain zuzen ere, honako hauekin:\n1.- Herriko kultur egiturari laguntza eman, zabaldu eta sustatu, kultur sorkuntzari laguntzeko ereduak finkatuz.\n2.- Herritarrei oro har zuzendutako ondorengo diziplinetako sorkuntzara, ekoizpenera eta kultur hedapenera bideratutako programa eta jarduerak babestea, zabaltzea eta sustatzea: musika, dantza, antzerkia, folklorea, arte plastikoak, ikus-entzunezkoak, argitalpenak eta abar.\n3.- Gazteen parte hartzea lagundu, zabaldu eta sustatzea gazteentzako jarduerak antolatuz.\n4.- Euskal historiaren eta kulturaren -bereziki Eskoriatzakoarenak- balore propioak transmititzeko programak edota jarduerak lagundu, zabaldu eta sustatzea.\n5.- Euskaraz edo euskararen erabilera sustatzeko egindako programak edota jarduerak lagundu, zabaldu eta sustatzea.\nAbuztian 10:00 – 13:00\nDiru laguntza eskatzeko dagokion inprimakia bete beharko da (I. eranskina) eta diru laguntza eskatzeko ahalmena duen pertsonak sinatu ondoren, aurkeztu. Eskaera inprimakiarekin batera ondorengo dokumentuak ere aurkeztu beharko dira:\na.1) Pertsona fisikoek, NANaren fotokopia.\na.2) Elkarteek elkarte erroldan irabazi asmorik gabeko elkarte bezala inskribatuta dagoela ziurtatzeko dokumentua eta elkartearen estatutuak.\nElkartea ez baldin badago erroldan inskribatuta, bere kurrikuluma aurkeztu behako du: helburuak, giza baliabideak eta baliabide materialak, egoitza eta gaur egunera arte egindako jarduerak. Elkartearen arduradunaren edo lehendakariaren NANaren fotokopia bat ere aurkeztu beharko du.\nDena den, eskatutako diru laguntza 3.000 eurokoa edo handiagoa izanez gero, derrigorrezkoa izango da elkartea elkarteen erroldan inskribatuta egotea diru kopuru hori eman ahal izateko.\nb) Diruz laguntzea eskatzen den programa edo jarduera azaltzeko txostena. Bertan, beharrezko izango da ondorengo puntu guztiak eta bakoitza jasotzea behar bezala zenbakituta eta hemen ezarritako hurrenkeran:\n1.- Diruz laguntzea eskatutako programaren edo jardueraren izena.\n2.- Programa edo jardueraren deskribapena, unean-uneko jarduera zehatza den edo denboran zehar jarraipena izan duen edo izan behar duen zehaztuz. Azken kasu horretan, deialdiaren helburu denak aurreko urteetan egindako jarduerei jarraipena nola ematen dien labur deskribatu beharko da.\n3.- Jarduera egingo den data zehatzak eta jardueraren iraupena.\n4.- Jarduera egiteko dituen baliabide tekniko eta materialak eta giza baliabideak.\n5.- Kalkulatzen den parte hartzea.\n6.- Jarduera zabaltzeko erabilitako baliabideak.\n7.- Jardueraren aurrekontu zehatza, gastuak eta diru sarrerak xehetasunez banakatuta. Diru sarreretan zehaztu behar da eskatzen den diru laguntzaren zenbatekoa (gehienez ere jardueraren kostu errealaren %80a). Era berean, antolatzailearen ekarpena zehaztu beharko da, gutxienez %20a izan beharko dena.\nc) Gizarte Segurantzarekiko, Foru Ogasunekiko eta Eskoriatzako Udalarekiko ordainketak egunean izatearen ziurtagiria.\nForu Ogasunarekiko ordainketak egunean izateari buruzko ziurtagiriari dagokionez, 3.000 euro baino diru laguntza txikiagoa eskatzen dutenek ziurtagiriaren ordez interesdunaren edo erakundearen ordezkariaren zinpeko adierazpena aurkeztu ahal izango dute zerga betebeharrak egunean dituztela adierazteko (II. eranskina).\nGizarte Segurantzaren ziurtagiriari dagokionez, erakunde horri ordaintzea eskatzen duen inolako lan harremanik ez badago, egunean dagoela adierazteko ziurtagiriaren ordez erakundearen ordezkariaren zinpeko aitorpena aurkeztu ahal izango da hori adierazteko (ez dagoela lan harremanik, eta beraz, gizarte segurantzari ordaintzeko bete beharrik) (III. eranskina).\nd) Beste erakunde edo organismo batzuei egindako diru laguntza eskaerak edo horiek dagoeneko emandakoak jasotzen dituen zinpeko aitorpena (IV. eranskina).\ne) Azaroaren 17ko 38/2003 Legeko 13. artikuluko 2. eta 3. ataletan aipatzen diren diru laguntzak jasotzeko debekuetatik batean ere ez egotearen zinpeko adierazpena (V. eranskina).\nOinarriak eta deialdia (GAO 2017/06/27)


Miren Garate: "Agertuko dira ekintzaileen kasuak, edota euren egoera berria baikortasunez ikusten dutenenak ere" - Azpeitiko Kultur Mahaia - Uztarria (Azpeitia)\nMiren Garate: "Agertuko dira ekintzaileen kasuak, edota euren egoera berria baikortasunez ikusten dutenenak ere"\n2016ko urt. 15a, 14:33\nTene Mujika beka irabazi du Miren Garate Zendoiak (Azpeitia, 1985) Ekaitzaren zipriztinak proiektuarekin. Azken urteotako egoera ekonomikoa herritarrei nola ari zaien eragiten azaldu nahi du liburuak. Urtebete izango du orain azpeitiarrak lana idazteko.\nDebako Udalak eta Elkar argitaletxeak antolatzen dute Tene Mujika beka, eta Garateren Ekaitzaren zipriztinak proiektua saritu du Alberto Barandiaran, Idurre Eskisabel eta Elixabete Garmendiak osatutako epaimahaiak. Ez du lehenengo saria azpeitiarrak, 2012an Rikardo Arregi Kazetari Berria Saria ere irabazi baitzuen. Ikus-entzunezko komunikazioa ikasi zuen Garatek Leioan, EHUn. Gaur egun Berria egunkariko kazetaria da, azken 8-9 urteetan ekonomia sailean.\nTene Mujika beka irabazi berri duzu. Nola jaso duzu albistea?\nPozik eta sorpresaz. Gustura nago izango dudan aukeragatik, baina badut beldur puntu bat ere, ea nola ateratzen zaidan. Irakurrita ditut beka horrekin aurrez publikatu diren liburu gehienak, eta oso onak iruditu zaizkit. Horregatik diot sorpresaz hartu dudala, eta kezka pixka bat ere badudala.\nNondik sortu zitzaizun liburu hau idazteko ideia?\nBatik bat kontziliazio arrazoi bat egon da tartean. Etxetik lan egiteko aukerak asko erakartzen ninduen, umeekin eta hobeto moldatuko nintzela ikusten nuelako. Begiratzen hasi nintzen ea zer egin nezakeen, eta beka honen deialdia irekita zegoela ikusi nuen, eta hala animatu nintzen proposamen bat aurkeztera.\nZein da lanaren helburua?\nLiburuak funtsean kontatuko du azken urteotako egoera ekonomikoa nola ari zaien eragiten herritarrei.\nBerria egunkarian aipatu bezala, makroa eta mikroa tartekatuko dira zure lanean. Nola?\nEz da zuzena. Egingo dudana da testigantzari lotuta erreportaje bat idatzi, gaiari ikuspegi orokorrago bat emateko.\nZer nolako garrantzia dute terminoek zure lanean?\nLiburua antolatzeko modu bat dira terminoak, arinago egiteko. Azken urteotan ekonomiari buruzko albisteetan asko errepikatu diren hitz batzuk aukeratuko ditut (atzerria, langabezia, ikerketa, pentsioak, bankuak) eta termino horietako bakoitzari lotuta testigantza bat jasoko dut.\nEkaitzaren zipriztinak izenburua jarri diozu. Zergatik?\nGehienoi eragin digulako egoera ekonomiko berriak, gehienok zipriztindu gaituelako. Eta ez ezinbestean txarrerako, helburua ez da liburu erabat negatibo bat egitea, agertuko dira ekintzaileen kasuak, edota euren egoera berria baikortasunez ikusten dutenenak ere.